7 Menara Tertinggi Dunia Yang Terbengkalai

Bangunan pencakar langit telah lama menjadi simbol kekuatan dan kebanggaan sesebuah negara. Di Malaysia, kita mempunyai Menara Berkembar Petronas (451.9 meter) dan pada masa akan datang kita bakal mempunyai 2 mercu tanda baru iaitu menara Exchange 106 Merdeka 118.

Perbelanjaan dan kos bagi membangunkan sesebuah menara pencakar langit juga bukanlah murah dan tempoh pembinaannya juga memakan masa beberapa tahun lamanya. Kos yang tinggi dan tempoh masa pembinaan yang panjang ini bermakna risiko untuk terbengkengkai juga amat tinggi.

Di seluruh dunia, terdapat beberapa menara pencakar langit yang tidak disiapkan sepenuhnya dan terbengkalai. Lebih menyedihkan, menara yang sepatutnya menjadi lambang kebanggaan ini semakin reput strukturnya dimamah usia, dipenuhi sampah dan ada yang dijadikan tempat perumahan setinggan.

Kali ini, pihak Iluminasi ingin berkongsi 7 bangunan pencakar langit yang terbengkalai di seluruh dunia. Di harapkan perkara seperti ini tidak berlaku di Malaysia yang pastinya akan merugikan duit ramai pihak.

Pada tahun 1988, Korea Utara menjadi tuan rumah Olimpik, dan itu menjadikan diktator Korea Utara Kim Il-Sung sangat gembira. Jadi setahun sebelum ianya berlangsung, Kim Il-Sung telah menghubungi rakan sejawatnya di Moscow dan meminta pinjaman wang untuk membina hotel tertinggi dunia.

Dengan dana yang diberikan oleh pihak Russia, maka usaha pembinaan bermula. Rancangan asalnya adalah untuk menyiapkan hotel tersebut pada 1989 namun tidak dapat direalisasikan. Namun kerja-kerja pembinaan tetap diteruskan.

Walau bagaimanapun, apabila Kesatuan Soviet jatuh pada tahun 1992 maka dan dana yang diberikan kepada Korea Utara terhenti dan proses pembinaannya juga terpaksa dihentikan. Selama 16 tahun lamanya, bangunan ini ditinggalkan sehinggalah pada tahun 2008 apabila sebuah syarikat telekomunikasi dari Mesir merancang untuk membina menara pemancar telekomunikasi di menara tersebut

Terdapat rancangan menara tersebut mahu dijadikan hotel pada tahun 2012 namun ianya tidak diteruskan. Pada tahun 2016 terdapat tanda-tanda kerja baru di menara ini dan pada tahun 2018 paparan LED besar telah diletakkan yang menunjukkan bendera Korea Utara muncul di bahagian atas menara ini.

Siapa sangka di Las Vegas yang terkenal sebagai pusat hiburan dan perjudian, terdapat sebuah bangun tinggi yang terbengkalai. Resort ini gagal disiapkan memandangkan pada tahun 2009, telah berlaku kemelesetan ekonomi yang menyaksikan kadar pengangguran melonjak ke paras 14%.

Pembinaan dimulakan pada tahun 2007 untuk membangunkan bangunan bernilai $63 juta, menara 63 tingkat yang mempunyai 3,889 unit hotel dan kondo dan kasino seluas 9300 meter persegi (100,000 kaki persegi).

Ia hampir 70% selesai ketika Fountainebleau bangkrap pada tahun 2009. 6.000 pekerjaan yang sepatutnya diwujudkan dengan pembinaanya gagal direalisasikan. Yang tinggal hanyalah bangunan terbengkalai yang menyemakkan pemandangan bandar ini.

Berdiri setinggi 190 meter, Torre David adalah peringatan yang ditinggalkan bahawa tidak ada yang baik yang kekal selamanya. Pada tahun 1980-an, seorang pegawai bank bernama David Brillembourg menerajui pembangunan Centro Financiero Confinanzas, sebuah kompleks perbankan di Caracas.

Kematiannya pada tahun 1993 dan kejatuhan sistem perbankan Venezuela pada tahun berikutnya bermakna projek pembinaannya menghadapi masalah kewangan sehingga memaksa pembinaannya dihentikan.

Kerajaan pernah berusaha melelong bangunan yang belum siap ini namun nampaknya tidak berhasil. Bangunan yang tidak lengkap itu dikenali sebagai Torre de David, atau Menara David dan dianggarkan bahawa lebih dari 5000 orang menjadikan bangunan terbengkalai ini sebagai rumah mereka, menjadikannya rumah setingga tertinggi di dunia.

Bangunan setinggi 185 meter yang terletak di Thailang terbengkalai ini sangat terkenal dalam kalangan penduduk setempat dengan kisah-kisah mistik. Ketika hujan lebat, anda dapat melihat batu dan debris daripada bangunan ini terjatuh ke bawah di bawa air hujan yang lebat.

Walau bagaimanapun, bangunan yang sudah 80% siap ini juga sering dikunjungi sekiranya anda hendak melihat pemandangan sekeliling bandar ini. Perlumbaan membina bangunan-bangunan pencakar langit terjadi pada tahun 1990-an ketika ekonomi sedang memuncak. Walau bagaimanapun, bangunan ini tidak bernasib baik kerana terbengkalai.

Pembinaan Sathorn Unique Tower terhenti pada tahun 1997 semasa krisis kewangan yang teruk di Asia Timur yang menjadikan mata wang Thailand dalam keadaan yang lebih teruk daripada Mark Jerman selepas Perang Dunia. Tidak lama kemudian, para gelandangan mula menghuni tempat ini.

Pada tahun 1964, iklan majalah-majalah tempatan menjangkakan bahawa Menara Plaza yang baru ketika itu bakal menjadi mercu tanda bandar tersebut. Ketika itu, bangunan ini adalah bangunan tertinggi di Louisiana, dan hingga hari ini tetap menjadi bangunan ketiga tertinggi di bandar tersebut.

Bangunan ini asalnya bakal menempatkan pejabat, pangsapuri penthouse, restoran, bank, kelab kesihatan, heliport dan dek pemerhatian. Malangnya, rancangan ini tidak dapat direncanakan.

Sebab pertamanya adalah kerana pemilik pertamanya jatuh muflis. Akibatnya, pembinaannya ditangguhkan, dan bangunan itu tidak selesai sehingga 1969. Namun kerana lokasinya yang kurang baik dan rekabentuk kurang menarik bangunan ini tidak mendapat permintaan ramai. Dari segi keluasan pula, ia hanya 7,000 kaki persegi setiap tingkat.

Sebuah lagi bangunan pencakar langit yang terbengkalai di Amerika Syarikat. Nama bangunan ini diberikan oleh syarikat Book Broters yang pada ketika itu mempunyai cita-cita untuk membuat transformasi bagi menukar kawasan Washington Avenue di Detroit menjadi sebuah bandar yang lebih moden.

Maka, bermulalah proses membeli tanah-tanah di kawasan itu untuk dibangunkan. Kesudahannya, mereka membeli 60% kawasan daripada bandar tersebut. Bagi merealisasikan idea pembinaan bangunan pencakar langit disitu, mereka telah mendapatkan khidmat seorang arkitek Louis Kamper. Malangnya, Louis Kamper bukanlah seorang arkitek yang berpengalaman merekabentuk pencakar langit.

Louis Kamper telah berjaya merekabentuk beberapa bangunan yang lebih rendah dengan rekabentuk yang menarik. Syarikat Book Brothers mahukan sesuatu yang lebih tinggi dan besar, maka lahirlah idea menara pejabat 81 tingkat namun tidak dapat direalisasikan apabila Great Depression melanda pada tahun 1929.

Kisah Burj el Murr bermula pada tahun 1974 ketika pembinaan di Pusat Perdagangan 40 tingkat bermula. Idea ini berubah dengan cepat pada tahun berikutnya ketika Perang Saudara Lubnan bermula dan mengakibatkan pembinaannya terus dihentikan dan terbengkalai.

Lokasainya di atas bukit menjadikan menara ini terletak di titik strategik di tengah-tengah menara lain dan banyak lagi hotel. Ini menjadikannya titik panas untuk berperang dalam perang saudara antara tahun 1975 dan 1977 dalam apa yang dikenal sebagai "Pertempuran Hotel" kerana pejuang dari semua pihak mengambil posisi di berbagai bangunan mewah di kawasan itu dan mulai menembak ke arah menara ini.

Strukturnya yang kukuh juga menjadikan ramai penembak tepat menjadikannya lokasi strategik untuk menyorok dan melepaskan tembakan. Menara itu masih ada pada hari ini dengan kesan lubang dan kerosakan, tetapi masih berdiri walaupun terdapat banyak usaha untuk merobohkannya.


Adakah "Sapioseksualiti" Benar-Benar Wujud?

Dalam mencari pasangan yang ideal, apakah kualiti yang berada dalam senarai teratas anda? Tinggi? Kulit sawo matang? Kacak? Kelakar? Baik hati?

Atau mungkin, anda menganggap kepintaran sebagai ciri yang paling penting dalam diri pasangan?

Tidak cukup dengan itu, kepintaran bukan sahaja tonggak utama yang membuatkan anda tertarik kepada seseorang, tetapi anda menganggapnya sebagai orientasi seksual anda.

Tidak ada banyak sumber tepat yang menentukan istilah "sapiosexual" atau "sapiosexuality." Istilah ini pertama kali digunakan pada tahun 1998 oleh seorang pengguna LiveJournal, dikenali sebagai wolfieboy.

Pada tahun 2014, platform dating dalam talian iaitu OKCupid menambah sapioseksual ke dalam senarai orientasi seksualnya. Dan hari ini, anda boleh melakukan carian di Google untuk menyemak sama ada anda menepati ciri-ciri sapioseksual ini.

Dalam kata mudah, sapioseksual membawa makna seseorang itu lebih tertarik kepada kepintaran dan bukannya wajah atau tubuh badan.

"Sapioseksualiti adalah tarikan terhadap otak seseorang iaitu kepintaran mereka," kata Carol Queen, Ph.D., kakitangan seksologi di Good Vibration dan penulis "The Sex & Pleasure Book: Good Vibrations Guide to Great Sex for Everyone."

Istilah ini berasal dari perkataan "sapient", yang juga berkait dengan "homo sapiens", dan membawa makna "bijak".

Dr. Emily Morse yang merupakan seorang Doktor Seksualiti Manusia memberikan definisi yang serupa, menjelaskan bahawa orang yang dikaitkan dengan istilah tidak semestinya menetapkan syarat pendidikan khusus untuk pasangan mereka.

Dalam sebuah artikel Psychology Today, penulis Diana Raab, Ph.D, berkata sapioseksual kadang-kala dipanggil sebagai "nymphobrainiacs" dan mereka pada dasasrnya jatuh cinta dengan akal dan fikiran.

Carol Queen menyatakan bahawa sapioseksualiti adalah unik kerana ia tidak berpusat pada faktor lain yang biasanya menjadi ciri tarikan seseorang seperti kacak, cantik dan lain-lain.

Menurut satu kajian psikologi pada tahun 2018 yang diterbitkan secara dalam talian dalam jurnal saintifik Intelligence, ia mendapati bahawa kebanyakan orang mahukan pasangan yang pintar.

Malah, sebilangan kecil daripada mereka dilaporkan bahawa mereka secara khusus terangsang secara seksual oleh kepintaran.

Oleh kerana banyak kajian terdahulu berkenaan dengan hal ini menggunakan pengukuran ranking, adalah mustahil untuk kita ketahui tahap kepintaran yang disukai secara rata-rata dan jenis kajian yang berbeza perlu dilakukan untuk mengetahui hal ini secara tepat, jelas Gilles Gignac.

Untuk kajian mereka, Gignac dan rakan-rakannya meninjau 383 orang dewasa mengenai sifat apa yang mereka hargai dalam pasangan dan bagaimana mereka tertarik kepada orang-orang dari pelbagai tahap kepintaran.

"Pintar" adalah sifat kedua paling tinggi dalam kedudukan, di belakang "baik dan memahami." Sifat ketiga dan keempat yang dinilai paling tinggi masing-masing adalah "keperibadian yang menarik" dan "mudah bergaul".

Perkataan sapioseksual telah digunakan dalam budaya popular, tetapi belum diselidiki secara ilmiah, kata Gignac.

"Oleh itu, saya tertanya-tanya adakah sapioseksualiti dapat diukur dengan skala psikometrik konvensional dan berapa ramai orang yang menganggap diri mereka sebagai sapioseksual dalam populasi manusia," kata Gignac.


Berapa Gaji 'Frontliner' Malaysia Sebenarnya?

Dalam musim pandemik, peranan petugas barisan hadapan atau 'frontliner' amatlah ditagih dalam membantu kelinciran urusan pentadbiran negara.

Petugas kesihatan, polis, tentera, bomba serta pekerja-pekerja logistik merupakan kumpulan pekerja yang memainkan peranan sangat besar ketika ini. Mereka memberanikan diri berkhidmat dalam keadaan berisiko, walaupun tahu kemungkinan untuk mereka dijangkiti agak tinggi.

Kita masyarakat kebanyakan banyak berdepan kekangan kewangan ketika ini, tetapi bagaimana pula dengan mereka? Tahukah anda berapakah pendapatan yang diterima petugas baris hadapan untuk membantu anda semua?

Kita mulakan dengan doktor dahululah, kerana doktor-lah yang paling 'mewah' pendapatannya, di antara semua kategori petugas yang ada.

Gaji doktor perubatan atau terma rasminya 'Pegawai Perubatan' diletakkan bermula dalam gred penjawat awam UD41, memerlukan seseorang itu mempunyai kelulusan pendidikan ijazah sarjana muda perubatan.

Untuk doktor baru graduasi, mereka akan menerima gaji minimum RM2,947 belum termasuk elaun. Jumlah lima elaun yang ada iaitu perumahan, elaun tetap, kritikal, COLA dan elaun 'on-call' mampu memberikan pendapatan doktor UD41 sebanyak RM4,547 sebulan.

Dikenali dengan nama panggilan 'MA' atau 'Medical Assistance' serta jururawat atau 'Akak Nurse', pemegang jawatan ini mempunyai tanggungjawab menawarkan perkhidmatan diagnosis penyakit-penyakit asas dan ringan, memberi rawatan awal kes kemalangan dan kecemasan serta beberapa tugas khas lain mengikut bidang.

Kedua-dua jawatan ini mempunyai dua kategori tangga gaji - sama ada di antara U29 ke U36 yang memerlukan kelulusan diploma atau U41 khas untuk pemegang ijazah.

Gaji minimum yang diterima mereka adalah bermula pada tahap RM1,797 untuk gred 29 dengan elaun perumahan dan elaun tetap, menjadikan jumlah kesemuanya RM2,257 minima.

Abang polis kita mempunyai turus gaji berbeza berbanding penjawat awam lain, menggunakan skim Y dengan gred YP1 dan YT1 menjadi asas kepada tangganya, kelulusan pendidikan turut menentukan pangkat dan gaji permulaannya.

Gred lantikan paling rendah dalam sistem lantikan PDRM adalah untuk jawatan Konstabel Sokongan, bergred YT1 yang memerlukan individu dilantik mempunyai kelulusan sekurang-kurangnya PMR/PT3 dengan syarat lulus subjek Bahasa Melayu.

Untuk setiap lantikan YT1, gaji minimum yang akan diterima adalah RM1,220 dengan elaun perumahan, cola, khidmat awam dan elaun khas memberikan semua konstabel polis pendapatan minima RM2,215.

Berbeza dengan polis, kelulusan pendidikan minima yang diterima untuk menyertai perkhidmatan bomba adalah SPM.

Ini memberikan pegawai bomba tangga gaji lebih tinggi, bermula pada tahap KB19 secara minima. Gaji minima yang akan diterima ahli bomba peringkat KB19 yang dikenali dengan istilah 'Pegawai Bomba Gred KB19' adalah RM1,360 sebulan.

Mereka juga akan menerima elaun perumahan, cola dan khidmat awam menjadikan pendapatan bulan bomba sekitar RM2200-RM2350.

Anggota bomba menarik nafas lega selepas elaun khas kebombaan sebanyak RM200 diperkenalkan dalam belanjawan tahun 2020, menyamakan skim perkhidmatan mereka seiring dengan tentera dan polis yang sedia ada mempunyai elaun tersendiri.

Skim dan gred di dalam perkhidmatan tentera akan berpandu kepada kelulusan pendidikan dan pangkat yang dipegang, mengikut bidang ketenteraan yang dimasuki.

Dalam sistem perjawatan tentera, individu paling bawah diklasifikasikan sebagai Askar Laskar Angkatan Tetap dengan tangga gaji Gred ZA1, memerlukan kelulusan SPM serta mempunyai gaji permulaan tanpa elaun pada kadar RM1,459.

Elaun yang mereka terima adalah elaun khidmat, elaun khas tentera serta elaun perumahan bergantung lokasi di mana mereka berkhidmat. Secara amnya, pendapatan bulanan minima seorang pegawai tentera adalah RM2,074.


Kenapa Jack Ma Guna Nama Alibaba?

Kita sudah banyak kali dipaparkan dengan kisah Jack Ma dan syarikat gergasi e-dagangnya, Alibaba. Namun, pernahkah anda tertanya, daripada manakah beliau mendapat idea atau inspirasi untuk menamakan syarikatnya "Alibaba"?

Jika dilihat pada perkataan "Alibaba" itu sendiripun, ianya tiada langsung kaitan dengan bahasa Mandarin mahupun budaya China. Perkataan Alibaba ini lebih dekat dengan orang Arab.

Apabila merujuk pada laman web rasmi Alibaba, mereka menjelaskan secara ringkas bahawa nama Alibaba dipilih memandangkan ianya merupakan perkataan yang sudah dikenali secara global (disebabkan kisah rakyat orang Arab) dan mudah disebut.

Bagi orang Melayu pula, perkataan Alibaba ini sangat popular dan pernah digunakan dalam filem arwah seniman P Ramlee seperti Ali Baba Bujang Lapok yang memaparkan P Ramlee sebagai sorang ketua kepada 40 orang pencuri atau penyamun.

Nama Alibaba pada syarikat teknologi gergasi dari China ini berasal dari idea oleh pengasas dan CEO syarikat itu sendiri, Jack Ma. Sebagai seorang bekas guru Bahasa Inggeris, Jack  Ma mengetahui kisah Ali Baba dan 40 Pencuri dari koleksi kisah rakyat Arab yang disebut One Thousand and One Nights.

Ya, bagi yang tidak tahu, kisah Alibaba dan 40 orang pencuri yang dihasilkan oleh P Ramlee mendapat inspirasi daripada kisah rakyat orang Arab "Ali Baba dan 40 Pencuri " yang dihasilkan pada tahun 1909. Malah, nama sebahagian watak yang digunakan seperti Ali Baba dan Kassim Baba juga adalah sama dengan kisah versi bahasa Arab.

Dalam sebuah wawancara dalam program CNN's Talk Asia pada 2006, Jack Ma memberitahu bahawa pada ketika itu beliau berada di sebuah kedai kopi di San Francisco ketika idea tersebut muncul. Lalu, beliau bertanyakan kepada pelayan di kedai tersebut sama ada pernah mendengar mengenai kisah Alibaba" tersebut.

Maka, Jack Ma berkata pada dirinya, "Ya, inilah nama yang sesuai!"

Bagi yang tidak tahu, frasa "Open Sesame" diiungkapkan oleh ketua pencuri untuk membuka pintu gua yang menjadi lokasi persembunyian dan penyimpanan harta yang dicuri. Walau bagaimanapun, dalam karya P Ramlee, frasa ini telah diubah.

Kemudian, Jack Ma telah keluar daripada kedai tersebut dan mula bertanyakan secara rawak kepada para pejalan kaki sama ad mereka pernah mndengar mengenai kisah Alibaba ini. Rata-rata daripadanya pernah mendengar mengenainya. Ada yang berasal dari India, Jerman, Tokyo and China  dan kesemuanya pernah mendengar mengenai kisah Alibaba.

"Ali Baba dan 40 Pencuri" adalah kisah rakyat yang ditambahkan dalam buku One Thousand and One Nights pada abad ke-18 oleh penterjemah Perancis, Antoine Galland, yang mendengarnya dari pencerita Hanna Diyab.

Sebagai salah satu kisah rakyat yang paling terkenal, kisah ini telah banyak diceritakan kembali dan dilakonkan di banyak media terutamanya untuk kanak-kanak. Di Malaysia, P Ramlee telah melakonkannya kembali dallam filem Ali Baba Bujang  Lapok.

Dalam versi aslinya, Ali Baba adalah seorang pemotong kayu miskin yang mengetahui rahsia sarang pencuri. Alibaba berjaya menyelinap masuk ke dalamnya dengan menyebut frasa ajaib "Open Sesame".

Kumpulan pencuri tersebut cuba membunuh Ali Baba, tetapi seorang hamba wanita Ali Baba berjaya mengagalkan rancangan mereka. Anak Ali Baba menikahinya dan Ali Baba terus menyimpan rahsia mengenai harta karun tersebut

Ma menyukai nama itu kerana "Ali Baba adalah seorang perniagaan yang baik, pintar dan dia gemar menolong kampung kampung," katanya. Daripada watak ini, Jack Ma melalui syarikat Alibaba bercita-cita membuka jalan untuk syarikat kecil hingga sederhana untuk berniaga.

Di China syarikat itu disebut 阿里巴巴 ,disebut sebagai A li ba ba, transliterasi langsung dari nama Arab. Kumpulan Alibaba terdiri daripada pelbagai platform e-dagang. Alibaba adalah laman web perniagaan-ke-perniagaan yang membolehkan syarikat-syarikat di China lebih mudah menjual kepada para pengguna.

Terdapat juga Taobao, laman web untuk menghubungkan pengguna dengan pengguna seperti eBay, di mana individu boleh membeli dan menjual barang. Nama dalam bahasa Cina ialah 淘 宝, tao bo yang bermaksud "mencari harta karun atau mencari permata di padang pasir".

Idea di sebalik nama itu ialah pengguna dapat mencari "harta karun" iaitu apa  sahaja barang di laman web ini. Pada awalnya Jack Ma berfikir untuk memanggilnya Ali Mama, kerana Baba adalah perkataan dalam bahasa Cina untuk ayah, tetapi memutuskan untuk tidak menggunakannya.

Selain itu terdapat juga Tmall (asalnya Taobao Mall) di mana peruncit boleh membuka kedai dalam talian di dalam "pusat membeli-belah" secara maya. Setiap transaksi adalah sepenuhnya secara langsung antara pengguna dan peruncit, tetapi Tmall mengambil sedikit peratusan daripada setiap traksaksi jualan.


5 Model Perniagaan Yang Sepatutnya Rugi Teruk Tetapi Berjaya

Semua perniagaan mahu menjana keuntungan namun untuk mencapai tujuan itu, bukanlah sesuatu yang mudah - ada kalanya memerlukan pihak peniaga menjana kerugian terlebih dahulu untuk kembali untung di masa hadapan.

Teknik perniagaan yang dikenali dengan istilah 'loss leader' atau 'pemula kerugian' adalah satu teknik yang sering diamalkan syarikat, tak kiralah kecil atau besar dalam menarik minat pelanggan bersandarkan kepada kerugian awal.

Kerugian yang perlu ditanggung memang disengajakan dengan harapan agar pembeli akan kekal komited atau menambah pembelian lain, seraya menutup kerugian bagi membolehkan keuntungan walau sedikit pun dijana.

Berikut adalah 5 teknik 'loss leader' paling berkesan yang masih diamalkan, sehingga mengakibatkan kerugian pada syarikat.

Gillette merupakan antara nama paling terkenal dalam membicarakan berkenaan taktik perniagaan ini - kerana mereka antara syarikat paling berjaya dalam pelaksanaannya.

Kisahn popular menceritakan berkenaan pengasas kepada jenama Gillette, King Gillette menggunakan taktik menjual batang pemegang pisau cukur pada harga sangat rendah, sehinggakan syarikatnya perlu menanggung kerugian - untuk memperkukuhkan jumlah pengguna pisau cukur yang berulang.

Idea untuk menjual batang pisau pada harga rugi itu sebenarnya bukanlah idea asal Gillette, namun dia adalah individu yang berjaya menjalankan model itu secara besar-besaran seterusnya memperkembangkan perniagaannya menjadi empayar yang ada ketika ini.

Konsep yang dipopularkan Gillette ini diikuti dan diubahsuai oleh pengeluar produk-produk lain, bagi membolehkan rutin pengguna dibentuk agar setia dengan satu jenama atau produk semata-mata.

Setiap kali generasi permainan video generasi baru dilancarkan, kebiasaannya syarikat-syarikat pengeluar konsol seperti Sony dan Microsoft perlu menanggung kerugian untuk setiap unit terjual.

Semakin baru dan unik yang dipasangkan ke dalam setiap konsol, semakin tinggilah kerugian yang ada disebabkan kos teknologi baru yang akan dipasangkan.

Kisah pelancaran Sony Playstation 3 pada tahun 2006 menjadi antara kisah paling popular - kerana kos kerugian ditanggung Sony ketika itu amat tinggi; sekitar RM980 untuk setiap satu unit disebabkan pertambahan teknologi pembaca cakera Blu-Ray dan prosesornya yang dibangunkan sendiri oleh Sony.

Hanya 4 tahun selepas pelancarannya sekitar penghujung tahun 2010, Sony mengumumkan mereka sudah mula mampu menjana keuntungan bagi menampung kos pembinaan konsol tersebut.

Walaupun teknik 'loss leader' ini diamalkan secara meluas dalam pemasaran konsol moden, kebiasaannya kerugian dapat ditampung selepas setahun atau dua tahun pelancaran dengan penjualan perisian.

Sony Playstation 3 menjadi antara teknik 'loss leader' berisiko tinggi yang hampir merugikan Sony dan syarikat itu nampak mengambil pengajaran mereka, semasa membangunkan generasi konsol mereka seterusnya.

Sekarang ini banyak model perniagaan aplikasi dan perisian berbentuk digital, baik untuk kegunaan komputer mahupun mobil - dibangunkan dengan sistem 'loss leader.'

Aplikasi akan dibangunkan, diedarkan secara percuma tanpa sebarang kos kepada pengguna dalam bentuk 'freemium' (urgh!) dengan harapan pengguna aplikasi akan membayar semula kos pembangunan perisian melalui pembelian dan transaksi.

Model perniagaan ini sangat bergantung kepada 'ketagihan' pengguna untuk kekal komited dan hasilnya terbukti benar-benar berjaya; khasnya melibatkan aplikasi mobil.

Aplikasi permainan video 'Pokemon GO' yang diedarkan secara percuma berjaya menjana pulangan setakat ini sebanyak RM19.8 billion lebih selepas dilancarkan tahun 2016. Sementara judul keluaran Jepun 'Monster Strike' menjadi judul menjana kutipan tertinggi sebanyak RM33.9 billion keseluruhan sejak 2013.

Salah satu trend terbaru yang dilihat semakin berkembang, adalah penjualan mesin pembancuh kopi peribadi daripada beberapa jenama terkenal seperti Nescafe yang kini menjadi trend penggemar kopi di negara kita.

Minat orang ramai untuk menggirup kopi yang seakan-akan baru dibancuh membuatkan Nestle melancarkan beberapa mesin kopi khas, untuk memenuhi permintaan ini bergantung kepada sasaran pasaran.

Mesin-mesin kopi bancuhan automatik Nescafe itu dibina oleh syarikat Delonghi dari Itali, dijual pada harga subsidi yang jauh lebih murah berbanding mesin serupa jenama sama - yang dijual 3 ke 4 kali ganda harganya.

Untuk pengguna yang sudah komited membeli mesin bancuhan pada harga ratusan ringgit bagi mendapatkan kualiti yang dicari-cari, mereka akhirnya akan kekal melanggan kapsul-kapsul kopi yang dijual dan disinilah keuntungan sebenar untuk Nestle diperolehi.

Pengasas Amazon, Jeff Bezos ketika ini merupakan individu terkaya di dunia - dianggarkan dirinya saja mempunyai nilai kekayaan setinggi RM824.7 billion. Itu menyamai perbelanjaan bajet negara kita untuk hampir 3 tahun!

Untuk mencapai tahap itu, sesuatu yang sukar perlu dihadam beliau dalam membangunkan empayar perniagaan beliau - dia terpaksa bertahan menjalankan perniagaannya sejak mula berada dalam situasi rugi....selama 6 tahun.

Bermula daripada penjualan buku dari garaj rumahnya, Bezos memperkembangkan Amazon dengan mula menambah penjualan cakera padat sebelum produk-produk lain mula dijual dalam laman web beliau.

Semasa penjualan saham terbitan awam (IPO) Amazon berlaku pada tahun 1997, syarikat itu sebenarnya sedang menanggung kerugian dan trend itu kekal sehinggalah tahun 2001.

Ini menyebabkan ramai pemegang saham syarikat itu putus harapan selepas melihat nilai sahamnya jatuh menjunam, mengakibatkan penjualan saham Amazon mula berlaku. Mereka yang kekal dengan Amazon hanya mendapat khabar gembira pada awal bulan Januari tahun 2002 - apabila Amazon mengumumkan sedikit keuntungan.

Apa yang unik, model ini sedikit sebanyak dikekalkan Amazon walaupun ketika ini mereka sudah menjadi gergasi jualan dalam talian, Bezos kekal dengan strateginya.

Amazon diwajibkan perlu kekal untuk tidak takut rugi, dalam memastikan kehendak pelanggan dipenuhi, memperbesarkan lingkungan pelanggan setia dan memastikan pelanggan yang ada tidak beralih kepada pesaing lain.


Kisah Kanak-Kanak Amerika Ditatu Jenis Darah - Operasi Tat-Type 1950

Apabila tercetusnya perang, antara sumber penting yang perlu disediakan adalah darah bagi merawat askar yang tercedera. Mengikut sejarah, salah satu bank darah terawal telah ditubuhkan oleh Frederic Durán-Jordà semasa Perang Saudara Sepanyol pada tahun 1936.

Walau bagaimanapun, pada zaman tersebut sistem bank darah tidaklah sebaik sekarang dan tidak ramai individu yang berani tampil untuk mendermakan darah mereka. Maka, sekitar tahun 1950-an di Amerika Syarikat, timbullah idea gila mentatu dada kanak-kanak dengan jenis darah mereka.

Proses pemindahan darah merupakan satu proses yang rumit. Pertama, darah mangsa iaitu penerima perlu dikenalpasti terlebih dahulu. Kemudian, baru jenis darah yang sesuai dengan penerima akan dimasukkan ketubuhnya. Namun, kadangkala terjadi masalah apabila terjadi kekurangan penderma darah yang mahu mendermakan darah.

Dikenalii dengan nama Operasi Tat-Type, ideanya adalah menjadikan kanak-kanak secara paksa sebagai sumber darah sekiranya terdapat askar yang cedera dan memerlukan darah. Bunyinya seperti tidak logik, tapi pada zaman tersebut, ianya benar-benar berlaku.

Paranoia pada tahun-tahun awal Perang Dingin sangat hebat sehingga kanak-kanak sekolah di Amerika dipaksa memakai rantai bertanda, seperti yang dipakai tentera pada leher mereka, untuk membolehkan pengenalan mayat-mayat selepas serangan bom atom.

Kemudian, satu lagi inisiatif pelik telah diperkenalkan, iaitu mentatu kanak-kanak dan orang muda dengan jenis darah mereka. Mentatu jenis darah dijangka dapat menyelamatkan ribuan nyawa setelah serangan bom atom kerana maklumat ini dapat memungkinkan proses pengecaman darah dan pemindahan darah dengan cepat.

Tetapi cadangan untuk mentatu jenis darah pada badan ini mempunyai alasan yang  dianggap kejam. Ideanya bukanlah supaya mudah orang dapat menerima darah ketika mereka memerlukan, sebaliknya dipaksa menjadi penderma darah yang mudah dikenali daripada tatu pada tubuh mereka.

Sebagai contoh, apabila berlakunya kecemasan yang memerlukan pemindahan darah, mana-mana kanak-kanak boleh dikenalpasti jenis darah mereka melalui tatu tersebut dan dipaksa mendermakan darah mereka. Kejam dan tidak berperikemanusiaan bukan?

Di Malaysia misalnya, untuk menderma darah sekalipun, terdapat beberapa syarat yang perlu dipatuhi bagi membolehkan seseorang individu itu menderma darah, contohnya tekanan darah, umur, tahap kesihatan dan banyak lagi. Bukannya sesiapa sahaja boleh didermakan darah mereka.

Tindakan mentatu jenis darah berlaku sebagai tindak balas terhadap peningkatan keperluan darah semasa Konflik Korea pada tahun 1950-an. Semasa perang, sebahagian besar darah yang terkumpul dihantar ke luar negeri, menyebabkan kekurangan  di hospital tempatan.

Selain itu, stok yang ada di bank darah berisiko dimusnahkan oleh serangan atau kerosakan akibat radioaktif. Usaha dilancarkan di seluruh Amerika Syarikat untuk mengenalpasti jenis darah sebanyak mungkin orang Amerika untuk mewujudkan "bank darah berjalan" yang dapat memberikan transfusi darah di pelbagai tempat.

The Chicago Medical Civil Defense Committee(CCDC), yang diketuai oleh Dr. Andrew C. Ivy, meluluskan program tatu besar-besaran ini pada tahun 1950. CCDC mendakwa bahawa proses mentatu darah sebagai prosedur yang tidak menyakitkan, yang hanya melibatkan tusukan jari di hujung jari mereka. Tatu itu sendiri digambarkan serupa dengan vaksinasi.

Dr. Ivy pernah berkhidmat sebagai perunding Persatuan Perubatan Amerika di tribunal jenayah perang di Nuremberg, di mana dia memerhatikan bahawa anggota Nazi Waffen-SS mempunyai tatu yang menunjukkan jenis darah mereka di lengan atau dada. Ada kemungkinan Dr. Ivy mengambil inspirasi dari tanda badan ini dan menjadi salah satu penyokong utama program ini.

Lokasi tatu itu juga penting. Lengan dan kaki dianggap sebagai lokasi yanng tidak sesuai kerana keduanya boleh terkoyak semasa letupan. Tatu biasanya dibuat di sisi dada, di bawah lengan, atau di pinggul, sama seperti tentera Waffen-SS.

Walaupun usaha Dr. Ivy, program tatu tidak pernah berlaku di Chicago. Tetapi di Lake County, Indiana yang berdekatan, program ini mendapat sokongan daripada masyarakat perubatan tempatan, dan Operasi Tat-Type dilahirkan secara rasmi.

Pada akhir 1951, kira-kira 15,000 penduduk Lake County telah diuji jenis darah mereka, di mana dua pertiga memilih untuk tatu. Sambutan luar biasa terhadap program ini mendorong Persatuan Perubatan Lake County untuk bergerak ke arah menjadikan anak-anak menjadi bank darah mudah alih.

Pada bulan Januari 1952, lima sekolah rendah di Hobart, Indiana, dipilih untuk ujian. Anak-anak diberi kertas slip kebenaran untuk dibawa pulang ke rumah untuk mendapatkan persetujuan ibu bapa mereka. Sebaik sahaja persetujuan diperolehi, barulah sampel darah daripada hujung ibu jari akan diambil dan diuji untuk mengetahui jenis darah mereka.

Setelah jenis darah diketahui, barulah kanak-kanak mereka akan ditatu jenis darah mereka pada bahu. Kebiasaannya kanak-kanak ini akan keluar dari bilik doktor dalam keadaan menangis dan meraung kesakitan.

Program mentatu jenis darah pada kanak-kanak yang mahu dijadikan bank darah bergerak ini tidak berlanjutan lama. Tamatnya konflik Korea pada 1953 menandakan bahawa kurang darah diperlukan. Maka, tiada lagi keperluan kanak-kanak ini dijadikan bank darah bergerak.

Selain itu, program ini juga didapati kurang efektif. Program ini dilakukan secara sukarela. Penderma boleh memilih sama ada untuk metatu atau memakai gelang. Kajian yang dilakukan di Michigan dan Massachusetts mendapati bahawa satu daripada setiap empat orang yang menerima tag gelang, telah kehilangannya dan 60 peratus menolak tatu.

Selain itu, kos yang terlibat untuk mentatu adalah faktor lain untuk kegagalan program ini. Apabila program ini ditamatkan, kira-kira 60,000 orang dewasa dan kanak-kanak di Lake County mendapat tatu dengan jenis darah mereka menjelang akhir tahun 1955, dan beberapa ribu lagi di daerah Cache dan Rich di Utah.

Sebilangan besar daripada individu ini, sekarang berusia 70-an dan 80-an, masih mempunyai tatu jenis darah ini pada kulit mereka walaupun tulisannya hampir tidak dapat dibaca kerana faktor kulit mereka sudah tua.


5 Karya Seni Paling Mahal Yang Sukar Difahami Apa Nilainya

Bercakap tentang karya seni - ada kalanya makna yang cuba diketengahkan pengkaryanya, terpampang jelas di depan mata.

Ada juga karya yang terhasil, memerlukan kita berfikir sejenak sebelum dapat membaca apa yang bermain diminda perekanya, mendalami maksud tersirat dan tujuan penghasilannya.

Namun ada juga jenis-jenis karya yang kita tak tahu apa sebenarnya 'seninya' tetapi bagi mereka yang mengakui mereka 'tahu', ada yang sanggup membayar berjuta-juta nilainya.

Berikut adalah lima karya paling mahal pernah dijual tetapi besar kemungkinan hanya akan membuatkan majoriti kita orang biasa terpinga-pinga melihat apa nilainya.

"Comedian" adalah siri tiga 'karya' seni serupa, di mana sebiji pisang yang baru masak dilekatkan pada dinding dengan pita, dihasilkan oleh pengkarya Itali bernama Maurizio Cattelan.

Walaupun Cattelan sebelum itu sudah terkenal dengan karya-karya uniknya yang seringkali dipersoalkan nilainya, pihak-pihak pencinta seni mengkritik karya yang terhasil - kerana bagi mereka, "Comedian" tidak ada nilai.

Ia hanyalah sebiji pisang yang dilekatkan pada dinding! Kritikan itu tetap tidak menghalang dua daripada karya tersebut dijual pada harga RM495 ribu, setiap satu.

Karya ketiga pula dimakan oleh seorang artis persembahan bernama David Datuna semasa karya itu sedang dilelongkan.

Semasa Datuna memakan pisang tersebut, harganya sedang mencecah RM618 ribu dan Datuna menyifatkan apa yang dia lakukan, adalah seni persembahan. Dia tidak mahu meminta maaf kerana apa yang dia lakukan adalah karya miliknya.

Dihasilkan pada tahun 1990 namun hanya mula dibuka untuk lelongan pada tahun 1995, "Untitled" merupakan antara karya paling terkenal pernah dihasilkan artis Christopher Wool.

Karya yang memaparkan cetakan huruf bertulis "FOOL" atau "si dungu" ini dipamerkan untuk tatapan ramai sebelum dibeli pengumpul karya, bertukar-tukar tangan beberapa kali sehinggalah dibuka kembali untuk lelongan pada tahun 2014.

Dalam lelongan tersebut, "Untitled" yang pada awalnya diramalkan mampu dilelong sehingga mencecah harga diantara RM16 juta ke RM22.6 juta, menerima bidaan melangkaui jangkaan.

"Untitled" selamat dijual kepada pemilik barunya pada nilai RM31.7 juta.

Cy Twombly adalah seorang artis terkenal sebagai pelukis karya abstrak yang gemar menggunakan kaedah contengan rawak dan garisan-garisan berulang, dalam penghasilan karyanya.

Lahir pada tahun 1928, karya Twombly paling terkenal adalah satu lukisan tidak berjudul yang dinamakan sebagai "Untitled (New York City)" oleh pengumpul seni yang dihasilkan pada tahun 1968, menggunakan cat minyak dan krayon dilakar atas kanvas.

Lukisan ini dilelong pada tahun 2014 di Los Angeles oleh pemiliknya, mengakibatkan perang bidaan berlaku. Pemenang bidaan itu menang acara dengan bidaan RM290 juta.

Dihasilkan pada tahun 1953, Barnett Newman merupakan seorang pengkarya yang mempunyai identiti serupa dalam lukisannya - dengan penghasilan garisan lurus menegak menjadi sempadan karyanya.

Newman menghasilkan satu siri karya yang dinamakan sebagai "Onement' merangkumi enam buah lukisan berbeza dengan "Onement VI" menjadi rebutan pengumpul karya seni, berikutan statusnya sebagai lukisan terakhir dalam siri tersebut.

Dibuka untuk lelongan pada tahun 2013 selepas pemiliknya sejak tahun 2000 iaitu Paul Allen, salah seorang pengasas Microsoft berhasrat mahu menjualnya, "Onement VI" yang mempunyai saiz sebesar 259 x 305 sentimeter (8 kaki setengah x 10 kaki) selamat dilelong pada nilai RM177 juta.

'Merda d'artista' atau 'Tahi Artis' adalah karya yang dihasilkan oleh seorang pengkarya Itali bernama Piero Manzoni, pada tahun 1961 semasa dia menetap di Milan.

Dia mengetinkan 30 gram tahi yang dihasilkannya setiap hari ke dalam 90 buah tin, setiap satu dilabelkan dengan nombor siri dari 1 ke 90. Semua tin dilabelkan dengan label tri-bahasa, merangkumi bahasa Inggeris, Perancis dan Jerman.

Jualan terawal berjaya dibuat secara transaksi barter, di mana pembelinya membayar satu tin itu dengan bayaran 30 gram emas 18 karat. Beberapa tin berikutnya dijual di antara harga RM270 ribu ke RM1.35 juta.

Tidak diketahui berapa jumlah sebenar tin tahi itu berjaya dijual setakat ini.


Keunikan Mata Biru Etnik Buton di Indonesia Akibat Mutasi Genetik

Manusia diciptakan Tuhan dengan pelbagai keunikan. Ada keunikan tertentu yang hanya dimiliki oleh golongan tertentu sahaja, misalnya seperti orang Bajau yang mempunyai kemampuan menahan nafas dengan lama akibat mutasi genetik yang berlaku pada mereka.

Kelebihan yang dimiliki oleh orang Bajau ini ekslusif kepada mereka sahaja, membolehkan mereka memiliki nafas yang panjang bagi menjadi pemburu hasil-hasil laut yang luar biasa. Sama juga dengan orang Sherpa di Nepal yang mempunyai kemampuan semulajadi hidup di kawasan tanah tinggi kerana keunikan genetik mereka.

Di Indonesia, terdapat satu etnik dikenali sebagai Buton yang mempunyai mata yang unik akibat mutasi genetik yang berlaku pada mereka. Keunikan pada mata mereka ini telah menarik ramai jurugambar dari seluruh pelusuk dunia untuk datang ke penempatan mereka untuk menyaksikan sendiri kenikan mata mereka.

Para saintis percaya bahawa keunikan yang dimiliki mereka ini berpunca daripada mutasi gennetik yang dikenali sebagai Sindrom Waardenburg.

Sindrom Waardenburg adalah sekumpulan keadaan genetik yang jarang ditemui, biasanya menyebabkan salah satu masalah berikut - kehilangan tahap pendengaran kongenital dan kekurangan pigmentasi, yang boleh menyebabkan terjadinya mata biru terang (atau satu mata biru dan satu mata coklat) atau tompok kulit atau rambut cerah.

Sindrom ini juga dapat dibahagian kepada 4 jenis. Keadaan mata biru ini merupakan ciri-ciri yang ada individu yang memiliki Sindrom Waardenburg jenis 2. Untuk Jenis 1, terdapat jurang yang lebih luas antara sudut dalam mata yang disebut telecanthus, atau dystopia canthorum.

Untuk jenis 3 (yang jarang berlaku), biasanya terdapat kecacatan pada lengan dan tangan dengan kontraksi jari kekal atau jari yang menyatu sementara untuk Jenis 4, individu tersebut juga mempunyai penyakit Hirschsprung, yang merupakan kekurangan saraf kongenital dalam usus yang menyebabkan disfungsi usus.

Jenis 1 dan 2 adalah yang paling biasa, merangkumi kira-kira separuh dan sepertiga kes, sementara jenis 4 merangkumi seperlima dan jenis 3 kurang dari 2% kes. Dianggarkan 2–5% orang pekak kongnetif menderita sindrom Waardenburg.

Pendedahan mengenai sindrom ini bermula pada sekurang-kurangnya separuh pertama abad ke-20, dinamakan sempena pakar mata dan genetik Belanda Petrus Johannes Waardenburg yang menulis laporan mengenainya pada tahun 1951.

Sindrom Waardenburg adalah mutasi genetik keturunan yang dianggarkan terdapat dalam beberapa bentuk pada 1 dari 42,000 orang. Selain kesannya pada pigmentasi mata, ia juga boleh menyebabkan kehilangan pendengaran.

Indonesia adalah negara yang sangat istimewa. Kepulauan Indonesia terdiri dari lebih dari 17,000 pulau. Ia dianggap sebagai negara pulau terbesar di dunia. Memiliki begitu banyak pulau kecil, setiap satunya mungkin memiliki keunikan tersendiri baik daripada segi gaya hidup, bahasa dan budaya. Di sana, lebih daripada 700 bahasa berbeza dituturkan.

Orang Buton berasal dari pulau terbesar ke-19 di Indonesia, Pulau Buton, yang terletak di wilayah Sulawesi tenggara Indonesia. Mereka dibahagikan kepada beberapa suku yang lebih kecil di mana beberapa suku daripadanya mempunyai keadaan yang jarang dikenali sebagai Waardenburg Syndrome.

Sindrom Waardenburg membuatkan mereka memiliki mata biru, sesuatu yang sangat jarang terjadi di Indonesia, di mana kebanyakan orang mempunyai rambut gelap dan mata gelap seperti kebanyakan orang Asia Tenggara yang lain.

Mata biru terang mereka menonjol dengan cantik pada warna coklat kulit mereka, dan hampir tidak dapat dijumpai di kalangan orang lain di pulau ini. Ya, mata mereka benar-benar berwarna biru seperti kanta lekap.

Keunikan mata orang Buton mula tersebar atau viral setelah foto-foto suku itu yang diambil oleh ahli geologi dan jurugambar Korchnoi Pasaribu, menjadi viral di media sosial.

Ramai netizen yang bertanya-tanya bagaimana mungkin sekumpulan manusia ini mempunyai mata biru semula jadi, keadaan yang sangat unik memandangkan kebanyakan orang Asia mempunyai warna coklat mata.

Walau bagaimanapun, bukan semua orang daripada etnik ini mempunyai mata yang unik ini. Keunikan ini hanya didapati pada beberapa suku kecil etnik ini sahaja. Malah, ada juga yang hanya memiliki satu sahaja mata biru sementara satu lagi berwarna coklat seperti kebanyakan mata orang Asia Tenggara yang lain.

Berkenaan dengan masalah pendengaran yang biasanya dihadapi oleh individu yang mempunyai masalah Sindrom Waardenburg, tidak dapat dipastikan sama ada mereka mempunyai masalah yang sama. Walau bagaimanapun, kebarangkali itu tidak dapat disangkal memandangkan keunikan mata biru terang mereka adalah disebabkan oleh sindrom ini.

Pada masa hadapan, diharapkan lebih banyak kajian saintifik dilakukan terhadap orang Buton ini untuk melihat apakah faktor yang memungkin ramai daripada mereka yang mempunyai keunikan genetik ini.


Cerita Disebalik Lambakan Barangan dan Produk Terpakai di Malaysia

Urusniaga melibatkan barangan terpakai yang dijual semula, mula melonjak naik selepas permintaan masyarakat dunia khasnya mereka yang tinggal di negara maju dalam menukarkan barangan-barangan mereka mengikut kitaran dan trend semasa.

Rakyat negara maju yang mempunyai kuasa beli kukuh seringkali berhadapan dilema dalam melupuskan barangan yang telah mereka gunakan, menyebabkan idea untuk mengeksport keluar barangan terpakai ke luar negara menjadi satu alternatif utama.

Berbeza dengan proses pelupusan yang memakan kos tinggi, mengeksport keluar bukan saja menjimatkan dana malahan turut sama dapat membantu masyarakat negara membangun untuk memiliki produk berjenama.

Salah satu negara yang menjadi pilihan untuk dilambakkan barangan terpakai ini, adalah Malaysia.

Dalam pasaran tempatan, kita dapat melihat beberapa jenis perniagaan barangan terpakai tumbuh bak cendawan lepas hujan disebabkan oleh permintaan tinggi yang ada.

Antara barangan terpakai paling popular di kalangan rakyat kita adalah pakaian yang kita selalu labelkan sebagai 'bundle', barangan komputer 'refurbished', kereta, buku dan juga perabot.

Situasi ini juga boleh ditemui di negara-negara luar di mana lima kategori inilah layak dikatakan paling popular dalam pasaran terpakai.

Selain itu ada juga permintaan lebih kecil bagi produk-produk terpakai lain seperti, tayar terpakai yang mempunyai permintaan di kalangan negara benua Amerika Selatan, DVD, VCD dan cakera Blu Ray untuk kandungan filem serta alat muzik yang mempunyai peminat tersendiri.

Untuk menceritakan negara manakah pengeksport utama produk terpakai agak sukar, kerana wujud bermacam kategori produk yang ada - jadi penulis ingin memfokuskan kepada pasaran pakaian terpakai.

Wujud beberapa negara utama yang menjadi sumber pakaian terpakai, disebabkan oleh lambakan-lambakan pakaian yang ingin dilupuskan dengan Amerika Syarikat mendahului dari segi jumlah eksport.

Punca utamanya adalah disebabkan oleh sistem cukai yang diamalkan kerajaan Amerika Syarikat, akan memberikan potongan cukai ke atas pembayar apabila mereka mendermakan barangan seperti pakaian, barangan peralatan rumah, kasut dan buku kepada Goodwill International.

Nilai barangan yang didermakan akan menentukan berapakah jumlah rebat ke atas cukai yang akan dikenakan, dengan nilai itu ditentukan sendiri oleh penderma.

Lebih menarik (bagi rakyat Amerika Syarikat) pada tahun 2017, kerajaan Amerika Syarikat menaikkan kadar rebat cukai menjadikan proses ini tampak lebih menarik untuk mereka menurunkan kadar cukai perlu dibayar.

Untuk setiap barangan yang 'didermakan' kepada Goodwill, barangan itu akan dijual terlebih dahulu di premis kedai milik syarikat itu yang ada diseluruh Amerika Syarikat untuk tempoh 4 minggu.

Sekiranya gagal terjual, barangan-barangan itu akan dihantar ke kedai jualan murah Goodwill. Sekiranya masih belum dapat dijual, semua barangan yang ada akan dimasukkan ke dalam kotak - untuk dijual secara lelongan.

Ketika inilah pencari barangan murah di Amerika Syarikat akan membida kotak-kotak yang dijual sekitar USD35 tanpa mengetahui apa yang ada di dalamnya.

Hanya selepas proses lelongan ini selesai, barulah produk-produk yang tidak diingini ini akan dijual secara lambak kepada agensi-agensi pengeksport barangan terpakai untuk dijual kepada pasaran negara-negara luar.

Sistem itulah yang mendorong Amerika Syarikat menjadi pengeksport utama pakaian terpakai, kerana rakyat Amerika Syarikat mempunyai insentif untuk mendermakan pakaian mereka bagi mendapatkan penjimatan lebih tinggi.

Dalam membicarakan berkenaan pasaran barangan terpakai, tidak lengkap untuk kita tidak mengulas lebih dalam berkenaan hubungan unik yang wujud antara Jepun dan masyarakat kita.

Jepun merupakan pengeksport utama pakaian terpakai ke negara kita, di mana jumlah eksport itu jauh meninggalkan negara-negara lain setaraf kita seperti Filipina, Kemboja, Pakistan dan Thailand.

Selain pakaian, kenderaan import dari Jepun turut mendapat tempat di hati pembeli barangan terpakai negara kita.

Keyakinan terhadap barangan terpakai dari Jepun di kalangan rakyat Malaysia ini, diambil peluang sepenuhnya oleh syarikat-syarikat dari Jepun untuk meluaskan perniagaan dengan pembukaan francais-francais menjual barangan terpakai khas dari Jepun.

Salah satu francais paling diminati masyarakat Malaysia, adalah kedai jualan barangan terpakai 'Jalan-Jalan Jepun' yang dibuka atas konsep kepercayaan ini.

Dibuka oleh syarikat induknya Bookoff Group untuk meluaskan pasaran ekoran permintaan masyarakat tempatan yang semakin menguncup, 'Jalan-Jalan Jepun' mendapat sambutan menggalakkan selepas dibuka kali pertama di Malaysia pada tahun 2016.

Empat cawangan terawal francais itu mencatatkan jualan 350,000 unit pada purata harga RM7 untuk satu barangan, membawa keuntungan kasar sekitar RM29.4 juta ringgit sebulan; mendorong kepada rancangan penambahan jumlah cawangan kepada lebih 10 buah pada tahun 2021.

Barangan Jepun mempunyai persepsi yang sangat positif di kalangan rakyat Malaysia dan ini diakui sendiri oleh pengurusan 'Jalan-Jalan Jepun.'

Koji Onozawa, pemilik 'Jalan-Jalan Jepun' sendiri mengakui rakyat Malaysia gemar barangan yang datang dari Jepun, tak kiralah barangan baru atau terpakai kerana orang kita percaya barangan Jepun mempunyai kualiti lebih baik - walaupun produk itu sebenarnya dibuat di China.

Menurut beliau, asalkan barangan itu digunakan di Jepun, pasti barangan itu akan dinilai 'berharga' di kalangan masyarakat kita.

Bagaimanapun, seandainya dinilai daripada perspektif kita pula - pandangan itu agak menakutkan bukan?

Malaysia dilihat sebagai salah satu negara yang paling berpotensi untuk dijadikan pasaran barangan terpakai, atas sentimen keyakinan dan terlalu mudah percaya yang kita ada.

Ini akan memudahkan syarikat-syarikat pengeksport dari negara luar melambakkan barangan tidak terjual atau lebih malang sebenarnya terbuang, untuk dibeli dan digunakan rakyat kita.

Persoalannya di sini - apa yang berlaku kepada barangan terpakai yang telah diimport masuk ke Malaysia dan tidak berjaya dijual?

Adakah proses import masuk pakaian, kereta, perabot, barangan komputer dan sebagainya ke Malaysia merupakan proses satu hala dan kita di masa hadapan, akan menanggung bebannya?


Kenapa Juruterbang Kamikaze Masih Pakai Helmet?

Banzai! Antara salah satu perkara yang sangat menakutkan tetapi unik ketika Perang Dunia Kedua sudah tentunya pejuang kamikaze Jepun.

Namun, jika kita fikirkan, mengapa para juruterbang Jepun dalam WW2 susah payah memakai helmet jika mereka dalam misi bunuh diri?

Sejak dahulu lagi, terdapat sedikit salah faham tentang mengenai bagaimana juruterbang tempur Jepun bertempur dalam Perang Dunia 2.

Ramai orang salah percaya bahawa semua juruterbang Jepun melompat ke pesawat yang penuh dengan bahan bakar dan bahan letupan semata-mata untuk tujuan menghentam ke sasaran sekutu seperti yang dilakukan pengganas pada tragedi 9-11.

Semua ini sangat jauh dari apa yang sebenarnya berlaku. Memang benar pasukan tentera Jepun pada ketika itu mempunyai sekumpulan kecil juruterbang khas yang mana tujuan utamanya adalah untuk misi bunuh diri.

Ini dikenali sebagai "misi kamikaze", di mana kamikaze membawa maksud ilahi atau "angin ilahi" dalam bahasa Jepun.

Walaupun begitu, hanya sebilangan kecil misi yang menggunakan para juruterbang ini.

Sering kali apabila pesawat tempur Jepun rosak dan berkemungkinan jatuh, kehabisan peluru, atau tidak dapat bertempur dengan alasan tertentu, mereka sering mencuba melakukan sebanyak kerosakan yang mungkin terhadap pihak musuh satu serangan terakhir dengan menghentam pesawat mereka ke sasaran.

Kadang-kala tindakan ini juga dianggap sebagai serangan kamikaze, yang mana adalah tidak benar.

Kamikaze merujuk kepada misi yang dirancang khusus untuk misi bunuh diri dan juruterbangnya.

Malah, segelintir juruterbang Sekutu juga akan menggunakan pesawat mereka untuk menyebabkan sebanyak kerosakan yang mungkin dalam perlanggaran bunuh diri jika tidak ada pilihan lain.

Jika misi yang diberikan adalah misi bunuh diri dengan pesawat yang dipenuhi dengan bahan letupan, mengapa bersusah-payah memakai topi kepala, kan? Akhirnya akan mati juga!

Sebenarnya ini adalah satu soalan trik, di mana secara teknikalnya mereka tidak memakai topi keledar, tetapi memakai "flight caps" kulit yang menutup kepala dan telinga.

Penutup kepala dan topi keledar yang digunakan dalam WW2 sebahagian besarnya merupakan pegangan dari era sebelumnya di mana kokpit pesawat adalah terbuka, yang mana sepatutnya melindungi dari hujan dan angin.

Kokpit tertutup adalah standard dalam Perang Dunia 2, tetapi pesawat pada ketika itu sering kali berlepas dan mendarat dengan kokpit terbuka dengan kepercayaan bahawa akan lebih mudah untuk menyelamatkan diri jika sesuatu berlaku ketika sedang mendarat.

Pemakaian penutup kepala ini membuat juruterbang tidak terlalu sejuk atau pekak ketika terbang dengan kanopi kokpit mereka terbuka.

Tujuan lain mereka berlepas atau mendarat dengan kokpit terbuka adalah mendapatkan pandangan yang lebih baik atau mencari mercu tanda.

Pendaratan dan berlepas masih merupakan perkara yang paling berbahaya dalam penerbangan.

Dan jika juruterbang kamikaze mempunyai akses terhadap topi keledar penerbangan moden sekalipun, pemakaiannya bukanlah sesuatu yang sia-sia dalam misi menghentam kapal perang Amerika.

Pelanggaran pesawat mereka dengan kapal perang pastinya akan menyebabkan berlakunya letupan yang berakhir dengan kematian.

Namun fungsi topi keledar atau penutup kepala yang dipakai adalah untuk melindungi kepala juruterbang dari terhantuk pada kanopi kokpit semasa manuver di udara dalam kelajuan tinggi.

Jadi, "topi keledar" juruterbang kamikaze hanyalah untuk membantu mereka menyelesaikan misi perjalanan, bukannya untuk menyelamatkan nyawa mereka.


Sejarah Skandal Pemerdagangan Bayi Sri Lanka Era 80-an

Bagi pasangan suami isteri yang tidak mempunyai rezeki untuk memiliki anak sendiri, mengambil anak angkat mungkin merupakan antara solusi yang boleh diambil. Walau bagaimanapun, ianya perlulah melalui cara yang betul dan proses dokumentasi yang sebenar agar tidak timbul masalah dikemudian hari.

Satu ketika dahulu di Sri Lanka sekitar tahun 80-an, dipercayai wujud sindiket pemerdagangan manusia yang menjual kanak-kanak yang masih bayi ke pasangan suami isteri yang mahu mengambil anak angkat. Malangnya, kesan kegiatan ini hanyalah disedari pada masa kini.

Dalam satu pendedahan yang mengejutkan dibuat pada tahun 2017, sehingga 11,000 kanak-kanak mungkin telah dijual kepada keluarga di Eropah, dengan kedua-dua pihak diberikan dokumen palsu.

Terdapat beberapa laporan bahawa kanak-kanak ini dilahirkan di "ladang bayi" yang menjual anak-anak yang masih bayi ke pelanggan-pelanggan di Barat. Kira-kira 4,000 kanak-kanak dipercayai telah dijadikan anak angkat dengan keluarga di Belanda dan  negara-negara Eropah lain seperti Sweden, Denmark, Jerman dan UK.

Seorang anak angkat bernama Rowan van Veelen, mengatakan kepada BBC bahawa dia telah kembali ke Sri Lanka untuk mencari ibu sebenarnya ketika dia pada wakktu itu sudah pun berusia pada 27 tahun. Dia adalah sebahagian daripada usaha melalui rangkaian media sosial yang berpusat di Belanda yang berusaha memadankan ibu kelahiran Sri Lanka dengan anak mereka yang terpisah.

Malangnya, usaha itu menemui kesukaran memandangkan anak angkat dan ibu angkat mendapat maklumat yang salah mengenai ibu sebenar kanak-kanak itu. Kumpulan ini mencadangkan ingin membuat bank DNA dengan semua anak angkat dari Belanda bagi membolehkan mereka mencari sekiranya mereka mempunyai adik beradik kandung di sana,

Selain itu, kumpulan ini juga menggesa negara lain seperti Sweden, Denmark dan Jerman untuk mewujudkan bank DNA yang sama bagi kanak-kanak angkat yang diambil dari Sri Lanka.

Pembuat filem dokumentari dari Belanda dari Zembla mula meneliti tuduhan tersebut setelah Mahkamah Belanda untuk Pentadbiran Keadilan Jenayah dan Perlindungan Juvenil menasihat kerajaan pada bulan November 2016 untuk mempertimbangkan untuk melarang pengambilan anak angkat dari negara luar kerana amalan yang tidak beretika di beberapa negara asal kanak-kanak tersebut.

Norbert Reinjens, seorang penyelidik Zembla, memberitahu BBC bahawa mereka telah menemui bukti bahawa semua jenis dokumen dipalsukan oleh organisasi atau institusi yang menguruskan anak-anak angkat tersebut - termasuk surat beranak, nama anak-anak dan identiti ibu bapa kandung.

Di beberapa institusi, dipercayai terdapat wanita yang dibayar untuk berlakon dan berpura-pura menjadi 'ibu" kandung ketika proses menyerahkan kanak-kanak tersebut dilakukan. Lebih menyedihkan, terdapat pendedahan bahawa terdapat kemungkinan bahawa beberapa individu daripada hospital turut bersubahat dengan sindiket ini.

Beberapa ibu yang baru bersalin di sebuah hospital bersalin di Matugama, Sri Lanka barat, dilaporkan diberitahu bahawa anak-anak mereka yang baru lahir telah meninggal dunia Realitinya, bayi-bayi tersebut dijual ke pembeli dari luar negara yang mahu mencari anak angkat.

Dalam dokumentari tersebut, seorang wanita turut mendedahkan bahawa dia dibayar 2,000 rupee (sekitar $30) oleh seseorang yang mempunyai hubungan dengan pihak hospital untuk berpura-pura bertindak sebagai ibu bayi.

Apabila filem dokumentari ini ditayangkan, ramai ibu datang ke kota Negombo dari seluruh Sri Lanka untuk mencari jawapan. Mereka mengatakan pernah mendengar mengenai sekumpulan pelawat yang berusaha mencari anak-anak mereka yang hilang.

Malangnya, mereka hampir tidak mempunyai sebarang dokumen. Seorang ibu menunjukkan gambar gambar anaknya yang diambil pada tahun 1989, tetapi tidak mempunyai maklumat lain mengenai keluarga atau lokasi anaknya.

Seorang ibu pula memberitahu bahawa dia memeriksa dokumen mengenai anak perempuannya yang dijadikan anak angkat tetapi mendapati semua maklumat yang dinyatakan dalamnya adalah palsu. Malah, maklumat mengenai keluarga angkat juga telah diletakkan maklumat palsu.

Sementara itu, seorang wanita lain mengaku telah menerima wang untuk mengaku bahawa dia adalah ibu kepada seorang gadis. Dia mengatakan bahawa dia melakukannya kerana dia sangat terdesak memerlukan wang pada ketika itu.

Menariknya, apabila pendedahan ini dibuat, hanya golongan ibu yang hadir bagi mencari informasi sebenar mengenai status anak mereka. Tiada bapa yang hadir. Sebilangan besar wanita mengatakan bahawa mereka dahulu terpaksa menyerahkan bayi mereka kepada sindiket tersebut memandangkan mereka terdesak mahukan wang untuk hidup kerana telah ditinggalkan oleh suami.

Di Sri Lanka, kita sering mendengar tentang kisah perjumpaan gembira anak angkat di Belanda dan ibu bapa di Sri Lanka dipaparkan dalam akhbar. Tetapi setelah bercakap dengan ibu-ibu ini, jelas kita dapat melihat sebenarnya wujudnya skandal besar pada tahun 80-an dan 90-an yang menjual bayi kepada negara luar.

Sri Lanka melarang sementara bayi daripada negara tersebut dijadikan anak angkat oleh mana-mana pasangan dari negara luar pada tahun 1987 setelah satu "ladang bayi" diserbu dan 20 bayi baru lahir dijumpai di dalamnya.

Dalam serbuan tersebut, wanita-wanita yang mahu bersalin dan menyerahkan anak mereka kepada sindiket tersebut juga berada dalam keadaan menyedihkan dengan keadaan mereka diumpamakan seeperti berada dalam sebuah penjara dengan dikelilingi dinding setinggi 3 meter.

Sementara itu, Menteri Kesihatan Sri Lanka, Rajitha Senaratne menafikan bahawa kerajaan mempunyai tanggungjawab atau mempunyai pengetahuan mengenai rangkaian dan sindiket pemerdagangan bayi tersebut.

Beliau walau bagaimanapun mengatakan kerajaan akan melihat dengan lebih serius akan perkara tersebut dan akan melakukan penyiasatan menyeluruh.


Adakah Orang Tangan Pendek Lebih Hebat Dalam Gusti Lengan?

Setiap kali jika diajak gusti lengan, pasti ada yang dituduh mempunyai kelebihan kerana mereka mempunyai lengan yang lebih panjang atau lebih pendek.

Dakwaannya adalah bahawa jangkauan mereka yang lebih pendek atau lebih jauh membolehkan mereka menggunakan kekuatan dengan lebih berkesan.

Ini dikatakan dapat membuatkan seseorang itu menjadi lebih kuat dalam sukan ini.

Adakah orang yang mempunyai lengan yang lebih pendek atau lebih panjang, mempunyai kelebihan dalam gusti lengan?

Gusti lengan adalah sukan yang agak ringkas, di mana 2 peserta meletakkan salah satu lengannya di atas satu permukaan dengan siku dibengkokkan dan menyentuh permukaan.

Sambil mencengkam tangan pihak lawan, mereka cuba untuk memaksa atau menyisipkan lengan lawan ke permukaan.

Walaupun permainan ini agak mudah, namun mekanisme yang menentukan sejauh mana prestasi seseorang adalah sebaliknya.

Banyak faktor yang memainkan peranan dalam menentukan kejayaan dalam gusti lengan.

Manakala faktor-faktor kecil yang mempengaruhi adalah seperti panjang lengan, ketumpatan otot, saiz tangan, ketahanan pergelangan tangan dan fleksibiliti.

Faktor-faktor ini menjadi lebih penting jika kedua-dua peserta mempunyai kekuatan yang sama.

Apabila 2 orang mempunyai kekuatan dan teknik yang sama, faktor-faktor kecil memainkan peranan yang lebih penting.

Jika semua faktor adalah sama, maka orang yang memiliki lengan yang lebih pendek mempunyai kelebihan.

Ini diterangkan oleh fizik, iaitu semakin jauh jarak dari titik pangsi (siku), semakin banyak daya atau 'kekuatan' lengan harus diagihkan sama rata sepanjang panjangnya.

Namun adalah penting untuk kita ketahui iaitu ia memberikan kelebihan yang sangat sedikit.

Cara berdiri, ketumpatan otot, otot penstabil, otot bahu, serta tempat di mana tendon dan serat otot tertentu melekat pada tulang adalah lebih penting.

Perkara ini adalah sebab mengapa primata seperti monyet pada umumnya jauh lebih kuat daripada manusia walaupun saiznya adalah lebih kecil.

Gusti lengan bukan hanyalah fungsi satu otot tunggal, tetapi keseluruhan rantai kinematik yang terdiri daripada batang badan, lengan dan anggota bawah badan.

Jika terdapat satu bahagian ini yang lemah, ia akan membuatkan seseorang itu lemah dalam sukan ini.

Selain daripada kekuatan lengan, teknik merupakan aset terpenting bagi ahli gusti lengan.

Contoh teknik unggul adalah oleh Jason Vale, yang memenangi Kejuaraan Dunia Petaluma 1997 ketika bertanding di kelas kelas berat super. Dia memenangi kejuaraan tersebut walaupun beratnya hanyalah 79 kilogram.

Jason menggunakan "strap technique" yang membolehkannya menjatuhkan lawan yang lebih besar dan mengambil kesempatan semasa lawannya semakin lemah.

Teknik popular lain termasuk "the top roll”, yang menurunkan pergelangan tangan lawan, "the hook", yang memaut pergelangan tangan anda di sekitar lawan, dan menghalang kekuatan mereka.

Terdapat juga teknik "shoulder press", "shoulder roll" and "the tricep press".

Ahli gusti lengan yang kompetitif akan menggunakan setiap teknik yang mereka tahu dan menggunakannya secara tidak menentu serta sporadis untuk mengejutkan lawan.

Sebagai contoh, ahli gusti lengan Jerman iaitu Matthias Schlitte dilahirkan dengan masalah tulang yang menyebabkan lengan kanannya menjadi dua kali lebih besar daripada lengan kirinya dengan ukur lilit 18 inci.

Menggunakan kelebihan tangan "Popeye" nya, Matthias berjaya menjadi juara gusti lengan.


Fahami Fenomena 'Kain Buruk Harga Kayangan' Di Kalangan Wanita Malaysia

Dalam pelbagai topik yang tular sehingga menjadi popular, satu perkara yang akan mengejutkan anda semua adalah bagaimana wujud kumpulan pembeli khasnya wanita - sanggup membelanjakan ratusan ringgit untuk kain pengelap atau kain buruk.

Pasti agak aneh kan? Beratus-ratus hanya untuk kain pengelap yang boleh kita dapati di kedai RM2 - siap dapat 3 helai lagi.

Tetapi fenomena kain buruk berharga tinggi atau terma formalnya 'kain pengelap/pembersih kayangan' ini bukanlah sesuatu yang baru sebaliknya sudah wujud berdekad lamanya. Semuanya bermula dengan seorang lelaki dari Norway bernama Bjorn Nicolaisen.

Bjorn lahir pada tahun 1952, mempunyai karier panjang sebagai peguam dan hakim pelbagai peringkat mahkamah di Norway, yang telah selamat bersara pada tahun 2007.

Pada tahun 1994, Bjorn secara kebetulan bertemu seorang penjual yang memberikannya demonstrasi membersihkan cermin kereta dengan kain mikrofiber, pada waktu itu baru saja diperkenalkan kepada masyarakat umum untuk jualan di Norway.

Melihat bagaimana kain mikrofiber itu mampu membersihkan cermin hanya dengan menggunakan air sahaja tanpa campuran bahan kimia, Bjorn yang sangat takjub mendapat idea untuk memulakan perniagaan kain tersebut bagi pasaran Norway.

Syarikat 'Eidsvoll Miljøprodukter' dibuka oleh beliau menggunakan modal sendiri, dengan tekad mahu menjadikan proses pembersihan mampu dilakukan tanpa penggunaan bahan-bahan kimia berbahaya sebagai matlamat jangka panjang.

Bermula secara kecil-kecilan, produk kain mikrofiber mereka yang dikeluarkan pada awalnya hanya dalam satu warna iaitu warna merah, dipasarkan dengan lantikan konsultan bertujuan untuk meyakinkan orang ramai keberkesanan kain tersebut secara langsung.

Perniagaan Bjorn berkembang sebelum Debbie Bolton seorang lulusan pemasaran dengan pengalaman luas (gambar atas, kiri) mahu membantu memasarkan produk Bjorn ke pasaran luar.

Debbie membuka Norwex Enviro Products pada tahun 1999 sebagai entiti perniagaan di bawah syarikat induk Eidsvoll, bertindak sebagai pengedar memasarkan produk mikrofiber mereka ke Kanada dan Amerika Syarikat dengan jenama baru 'Norwex' - singkatan kepada 'Norway Experience.'

Hasil kajian selama beberapa tahun yang dijalankan membolehkan produk keluaran Norwex pada tahun 2007, mula menggunakan teknologi yang mereka namakan sebagai BacLock atau 'Bacteria Lock.'

BacLock membolehkan kain-kain mikrofiber yang dikeluarkan syarikat tersebut mempunyai sebatian partikel perak halus bersaiz mikro di seluruh permukaan kain tersebut, yang bertujuan untuk membunuh kuman apabila kain itu dijemur.

Idea penggunaan perak sebagai bahan pembunuh kuman ini sudah diketahui berabad-abad lamanya dan dari situlah syarikat mereka mendapat idea penghasilan teknologi baru ini.

Tujuan kain itu disebatikan dengan perak ada penjelasan saintifiknya. Perak merupakan agen antibakteria yang berkesan, telah diketahui sekian lama mampu membunuh bakteria, kulat serta setengah jenis virus.

Bagaimanapun sehingga kini kita masih belum benar-benar faham bagaimana bakteria mampu dibunuh oleh perak - penjelasannya masih misteri.

Beberapa kajian saintifik mendapati ion perak yang terhasil mampu mengakibatkan bakteria menjadi gila sama seperti makhluk zombi dalam filem, yang akhirnya akan bertindak memakan bakteria lain.

Kajian terbaru pada tahun 2020 mendapati ion perak mampu mempercepatkan tindak balas protein dalam bakteria, menyebabkan jalinan-jalinan DNA bakteria tersebut terpisah lalu melemahkannya.

Sebab itulah 'kain buruk' ini mahal. Ada perak! Kira macam barang kemas jugalah!

Kami tidak pernah mencuba produk ini jadi hendak tak hendak; kita perlulah berpandukan kepada testimoni orang ramai yang pernah menggunakannya.

Ramai pengguna Norwex mengatakan penggunaan produk Norwex akan dirasai pulangannya, selepas satu tempoh panjang; sehingga ada yang melaporkan usia penggunaan kain pengelap sama mampu mencecah lebih satu dekad, tanpa ada perubahan pada kualiti dan kemampuan kain tersebut.

Selain tidak lagi perlu membeli kain pengelap biasa yang perlu diganti, kain pengelap 'special' ini juga boleh digunakan tanpa campuran penggunaan bahan kimia seperti kain lain untuk tujuan pembersihan.

Dalam erti kata lain, anda tidak perlu lagi membeli penyembur pencuci selagi mana anda menggunakan 'kain buruk' berharga ratusan ringgit ini.

Jadi kenapa jenama kain pengelap ini baru tular di Malaysia? Ini kerana Norwex secara rasmi telah masuk ke pasaran negara kita hanya pada tahun 2019.

Semua produk mereka mempunyai jaminan pulangan semula dalam tempoh 60 hari selepas pembelian sekiranya anda rasakan tak puas hati dan waranti selama 2 tahun.

Kain buruk ada money back guarantee dan warranti? Tak masuk akal!

Selepas mempelajari kemampuan mikrofiber dari Norway ini, nak juga penulis cuba sehelai dua kalau ada yang sudi belikan. Boleh emel kami kalau nak bagi sampel percuma. Kami nak warna biru.

Nota - ini bukanlah advertorial berbayar. Kami sebenarnya memang betul-betul nak faham kenapa kain buruk tu harganya mahal. Disalut perak rupanya!


Kisah Pengasas Jenama Chanel Yang Bertugas Sebagai Pengintip Nazi

Sekiranya anda peminat fesyen jenama mewah, Chanel mungkin salah satu daripadanya. Daripada pakaian, tas tangan. minyak wangi hinggalah pelbagai aksesori fesyen ditawarkan oleh jenama ini.

Maka, tidak hairanlah jenama Chanel ini merupakan salah satu jenama fesyen paling bernilai di atas muka bumi ini. Bagi yang tidak tahu, jenama Chanel mula menempa nama dalam dunia fesyen kerana pengaruh Nazi Jerman. Perkara ini pernah kami tulis dahulu dala artikel Penguasaan Nazi Jerman dan Impaknya Terhadap Dunia Pereka Fesyen.

Antara sebab mengapa jenama Chanel ini meningkat naik ketika era perluasan kuasa Nazi adalah kerana peranan dan pengaruh pengasas jenama ini sendiri iaitu Gabrielle Bonheur Chanel atau lebih dikenali sebagai  "Coco" Chanel yang pernah bertugas sebagai pengintip bagi pihak Nazi.

Fakta mengejutkan ini didedahkan dalam buku autobiografinya yang bertajuk Sleeping with the Enemy: Coco Chanel, Nazi Agent nukilan Hal Vaughan. Peranannya ini juga telah didedahkan oleh dokumen rahsia kerajaan Perancis berkaitan Perang Dunia Kedua.

Dilahirkan dalam keluarga yang miskin pada tahun 1883, Coco Chanel dihantar ke pusat jagaan anak yatim  pada usia 12 tahun. Ibunya meninggal dunia ketika usianya masih muda dan ayahnya meninggalkannya di rumah anak yatim.

Sejak daripada kecil, Coco Chanel mempunyai visi untuk merevolusi fesyen penampilan wanita mengikut acuannya. Antara kerjaya awalnya adalah sebagai penjaga kedai sebelum bekerja selama beberapa tahun sebagai penyanyi di kafe.

Kerjayanya sebagai penyanyi serta perwatakannya yang menarik memudahkannya mendampingi lelaki-lelaki kaya dan menjelang tahun 1913, Coco Chanel mendapat bantuan kewangan daripada seorang lelaki bernama Arthur ("Boy") Capel untuk membuka sebuah kedai pakaian kecil di Deauville, Perancis .

Dalam masa lima tahun, idea penggunaan kain jersi untuk membuat penampilan fesyen "gadis miskin" telah menarik perhatian wanita kaya berpengaruh yang mencari kelainan dan keunikanan dari gaya korset yang lazim.

Setia dengan falsafah fesyen bahawa "kemewahan mesti selesa, jika tidak ia bukan kemewahan," reka bentuk Coco Chanel menekankan kesederhanaan dan keselesaan dan telah merevolusikan industri fesyen.

Walaupun tidak pandai membuat lakaran dan tidak pandai menjahit, Coco Chanel berjaya mencipta namanya dalam dunia fesyen kerana kemahirannya berdamping dengan lelaki-lelaki kaya, memudahkannya menjual pakaiannya kepada individu-individu elit yang lain.

Walaupun Coco Chanel merupakan seorang pereka fesyen, wangian ikoniknya yang diberi nama Chanel 5 merupakakn faktor yang melonjakkkan jenama Chanel. Wangian Chanel 5 ini diperkenalkan pada tahu 1921 dengan bantuan Ernst Beaux, salah seorang pencipta minyak wangi paling berbakat di Perancis.

Minyak wangi itu dikatakan mendapat namanya dari rangkaian aroma yang dicipta Ernst Beaux untuk dicuba oleh Coco Chanel dan Coco Chanel memillih sampel wangian kelima yang mempunyai bau unik hasil gabungan melati dan beberapa aroma bunga lain yang lebih kompleks dan misteri daripada minyak wangi di pasaran.

Wangian Chanel 5 melonjakkan jenama Chanel dan Coco Chanel adalah pereka fesyen pertama yang memperkenalkan minyak wangi dan bungkusan minyak wanginya tur diganti dengan botol yang mempunyai rekabentuk menarik bagi menjadikannya satu keunikan.

Coco Chanel kemudian bekerjasama dengan ahli perniagaan Théophile Bader dari Galeries Lafayette dan Pierre Wertheimer dari syarikat kosmetik Bourjois, yang kedua-duanya bersetuju untuk membantunya menghasilkan lebih banyak wangiannya dan memasarkannya dan berkongsi sebahagian daripada keuntungan jualan.

Setelah menandatangani kontrak di mana Coco Chanel hanya menerima 10 peratus royalti, Coco Chanel membuat beberapa tuntutan saman dalam beberapa dekad berikutnya untuk mendapatkan kembali kawalan terhadap wangian khasnya itu.

Apabila pihak Nazi mengambil alih Paris pada tahun 1940, Coco Chanel bijak mengambil kesempatan untuk kepentingan dirinya dan jenamanya. Coco Chanel telah berjaya mendampingi Baron Hans Günther von Dincklage, seorang pegawai di Abwehr, perisik tentera Jerman.

Percintaan mereka membolehkan Coco Chanel untuk pindah ke tempat tinggal yang selesa di Hitel Ritz di Paris yang ketika itu turut berfungsi sebagai ibu pejabat Nazi, memudahkannya memposisikan statusnya dalam kalangan pegawai tertinggi Jerman.

Hubungan Coco Chanel dengan Baron Hans Günther von Dincklage juga dimanfaatkan sebaiknya untuk kepentingan dirinya. Antara usaha yang dilakukannya adalah pembebasan anak saudaranya André Palasse, yang dipenjarakan di penjara Jerman pada tahun 1940..

Selain itu, hubungan cintanya dengan pegawai tinggi Jerman ini juga dipergunakan sebaik mungkin untuk meningkatkan perniagaan jenama fesyennya. Dengan Nazi ketika itu mahukan orang Yahudi dibunuh, Coco Chanel mengambil kesempatan untuk mengambil kembali hak keuntungannya daripada Pierre Wertheimer yang telah ditandatangani sebelum itu.

Baron Hans Günther von Dincklage kemudiannya memperkenalkan Coco Chanel dengan seorang agen Abwehr, Baron Louis de Vaufreland yang berjanji akan membantu Coco Chanel membebaskan anak saudaranya sebagai gantia akan perkhidmatannya sebagai seorang perisik. Sekitar tahun 1941, Chanel didaftarkan sebagai Ejen F-7124, dengan nama kod "Westminster.

Coco Chanel ditugaskan mendapatkan "maklumat politik" dari rakan-rakannya di Madrid dan telah pergi ke kota Sepanyol selama beberapa bulan pada pertengahan tahun 1941 dengan Vaufreland atas  alasan perniagaan. Menurut buku Hal Vaughn Sleeping with the Enemy, ada catatan makan malamnya dengan diplomat Britain, Brian Wallace, di mana Coco Chanel dengan santai membincangkan kehidupan di Paris yang dijajah dan permusuhan orang Perancis dan Jerman.

Tidak jelas apakah interaksi Coco Chanel di Madrid mempunyai impak tertentu tetapi usahanya ini nampaknya cukup untuk menarik perhatian pegawai Abwehr dan seperti yang dijanjikan anak buahnya telah dilpeaskan.

Suatu ketika antara akhir 1943 dan awal 1944, dengan  pengaruh Jerman semakin lemah,  Coco Chanel ditugaskan untuk misi lain oleh Jeneral Walter Schellenberg dari SS. Dinamakan "Operation Modellhut", Bahasa Jerman untuk "model topi", Coco Chanel dikehendaki menggunakan hubungan peribadinya dengan Churchill untuk menyampaikan berita bahawa banyak pegawai kanan SS berusaha untuk menghentikan pertumpahan darah itu.

Coco Chanel mengatur untuk membebaskan Vera Lombardi, seorang rakan yang turut mempunyai hubungan baik dengan Churchill, dari penjara Itali. Mereka pergi ke Madrid bersama Dincklage, di mana Lombardi diperintahkan untuk menyerahkan surat Chanel kepada Churchill di Kedutaan Britain.

Namun, rancangan ini gagal apabila Lombardi mendedahkan Chanel dan rakannya sebagai mata-mata Jerman. Lombardi dibawa kembali ke tahanan namun Coco Chanel berjaya kembali ke Paris dengan selamat.

Pada bulan Ogos 1944, beberapa bulan setelah kegagalan operasi di Madrid, tentera Perancis berjaya mengambil alih kembali Paris dari Jerman. Dengan reputasinya sebagai "rakan kerjasama" Nazi, Chanel dibawa untuk disoal siasat di hadapan Free French Purge Committee.

Coco Chanel walau bagaimanapun berjaya melepaskan diri, dibebaskan dalam waktu singkat dan segera melarikan diri ke Switzerlannd. Setelah tamat perang, Coco Chanel muncul di mahkamah Perancis untuk memberikan keterangan bersumpah berkenaan pegawai Jerman yang ditangkap yang cuba mengaitkannya dengan Abwehr.

Coco Chanel berjaya melepaskan diri daripada tuduhan tersebut dengan mengesahkan bahawa Vaufreland telah berjanji untuk mengeluarkan anak buahnya dari penjara dan menafikan mempunyai hubungan rapat dengannya.


Apa Itu Cryotherapy Dan Fungsinya Dalam Industri Sukan

Jika anda seorang peminat bola sepak terutamanya Liga Perdana Inggeris, mungkin anda menyukai siri dokumentari All or nothing: Manchester City.

Rancangan ini akan membawa anda melalui musim 2017-2018 di mana Manchester City memecahkan rekod.

Salah satu yang menarik perhatian adalah apabila legenda pasukan ini iaitu Vincent Kompany masuk ke dalam ruang kriogenik pada suhu -122°C lebih dari satu minit.

Dengan tidak berpakaian, badan Kompany boleh membeku. Mengapa beliau berbuat demikian?

Cryotherapy atau krioterapi adalah aplikasi sejuk pada badan untuk tujuan terapi. Dalam istilah yang lebih mudah, ia sama dengan meletakkan ais pada kecederaan.

Mereka menggunakan pemampatan sejuk untuk merawat luka seawal 3000 SM. Hippocrates (460-370 SM), bapa perubatan, juga mempercayai krioterapi.

Dia menganjurkan penggunaan ais atau salji untuk merawat kecederaan yang mana standard pada hari ini.

Sebagai contoh, kita meletakkan ais di kepala kita setelah terhantuk untuk mengelakkan benjolan terbentuk.

Namun ia berubah apabila James Arnott, bapa cryosurgery moden, mengembangkan pelbagai aplikasi terapi sejuk ini antara tahun 1819 dan 1879.

Dia mencampurkan ais dan garam yang dihancurkan dalam nisbah 2: 1 dan mengekalkan suhu -18 ° C hingga -24 ° C, kemudian menerapkannya pada tumor untuk membekukannya.

Rawatan sedemikian menyebabkan penurunan saiz tumor dan juga membantu melegakan kesakitan, kerana krioterapi menurunkan keupayaan deria reseptor kesakitan.

Selepas Revolusi Perindustrian, setelah cecair nitrogen dihasilkan, krioterapi mula berkembang kerana kini ia membantu mencapai dan mempertahankan suhu serendah -190°C.

Kemajuan teknologi ini melahirkan ruang kriogenik, seperti yang digunakan Manchester City untuk merawat Kompany.

Krioterapi kini merupakan rawatan biasa bagi keradangan, sakit, kekejangan otot dan bengkak.

Dalam industri sukan, otot yang terlalu banyak bekerja dan keletihan otot adalah punca penyakit-penyakit ini.

Namun, secara semula jadi, ada perbezaan antara menerapkan bungkusan ais pada benjolan seperti yang dilakukan di rumah dan memasuki ruang kriogenik untuk rawatan yang dikenali sebagai Krioterapi Seluruh Badan (WBC).

Semua atlet diberi protokol ringkas untuk rawatan di ruang kriogenik.

Meminimumkan pemakaian iaitu hanya memakai seluar pendek dan pelitup muka. Pelitup muka menghalang atlet daripada menyedut udara lembap di luar ruang krioterapi.

Ini penting kerana wap air yang ada di udara dapat membeku di dalam badan setelah mereka memasuki ruang terapi.

Pada mulanya, atlet perlu memasuki ruang sekunder pada suhu -60° untuk membolehkan badan menyesuaikan diri dengan kesejukan selama 30 saat.

Kemudiannya, atlet akan bergerak ke ruang cryo di mana suhu boleh turun serendah -110°C hingga -140°C.

Pendedahan pada suhu ini hanya selamat pada tempoh maksimum 3 minit.

Mengapa orang sanggup berada dalam suhu yang sangat menyeksakan ini iaitu -100°C lebih sejuk daripada Antartika?

Atlet melalui krioterapi ini untuk meningkatkan pemulihan otot mereka, untuk merawat keradangan dan kesakitan, serta mengekalkan kekuatan otot dan tulang.

Untuk pengetahuan anda, rata-rata pemain bola sepak berlari sejauh 8 hingga 10 kilometer dalam setiap perlawanan.

Senaman sebegitu banyak dalam jangka masa pendek permainan dapat memberi kesan kepada badan mereka.

Atlet cenderung menderita akibat kekejangan, ketegangan otot, terseliuh dan patah tulang, serta hentakan akibat asakan pemain lawan.

Senaman yang intensif ditambah dengan masa pemulihan yang tidak mencukupi menyebabkan kerosakan otot, kehilangan fungsi otot, dan kehilangan protein otot.

Otot yang sakit melepaskan protein ini yang menyebabkan kesakitan pada otot yang terlalu banyak bekerja.

Protein ini juga terdapat dalam jumlah yang banyak di tempat keradangan.

Krioterapi Seluruh Badan adalah penyelesaian elegan untuk mengatasi tuntutan fizikal yang dihadapi oleh ahli sukan.

Dalam satu kajian, para peserta menjalani krioterapi seluruh badan sejurus selepas bersenam dan hasilnya sangat memberangsangkan.

Peserta-peserta berkenaan menunjukkan pemulihan otot yang lebih baik dan proses keradangan menjadi lebih lemah daripada mereka yang belum menerima rawatan.

Krioterapi mengurangkan pembebasan sitokin keradangan, seperti TNF-α (Tumor Necrosis Factor-alpha), IL-6 (Interleukin 6) dan IL-1β.

Satu lagi perkara penting adalah bahawa pada suhu rendah seperti itu, konduksi saraf melambat dengan ketara, sehingga mengurangkan persepsi kesakitan (jika ada).

Apabila ia terlalu banyak bekerja dan tahap kalsium dalam darah menurun, osteoklas (sel tulang yang memecah tisu tulang) mencelupkan ke dalam tisu tulang untuk melepaskan lebih banyak kalsium ke dalam aliran darah.

Krioterapi Seluruh Badan melambatkan proses degeneratif ini dan juga merangsang osteoblas (sel tulang yang membentuk tisu tulang) sehingga tulang menjadi lebih kuat.

Terapi ini juga mempengaruhi tahap hormon yang berkaitan dengan tekanan badan, seperti testosteron dan kortisol.

Apabila badan kita mengalami kecederaan, saluran darah di tempat kecederaan boleh pecah dan menyebabkan lebam.

Saluran darah yang rosak bertukar menjadi aliran darah yang terganggu ke sel dan tisu yang sihat berhampiran tempat kecederaan.

Akibatnya, sel yang sihat ini tidak mendapat jumlah darah dan oksigen yang diperlukan yang dikenali sebagai hipoksia sekunder.

Aplikasi sejuk ke tempat yang cedera menurunkan suhu sel sihat berdekatan dan menyebabkan penurunan aktiviti metabolik.

Dengan aktiviti metabolik yang lebih rendah, sel-sel ini tidak memerlukan oksigen sebanyak yang biasa digunakan dan dapat mengatasi bekalan darah terhad serta persekitaran yang kekurangan oksigen.

Krioterapi tidak hanya terhad kepada kecederaan fizikal atau industri sukan.

Keupayaan krioterapi untuk melambatkan aktiviti metabolik, menghalang laluan enzimatik dan mengurangkan daya tindak balas sel inilah yang menjadikannya kaedah rawatan yang baik bagi rheumatoid arthritis.

Ia dapat digunakan untuk mengubati penyakit autoimun kerana kemampuannya untuk mengurangkan aktiviti sel.


Rahsia Sistem Pembesar Suara Masjidil Haram Yang Tidak Pernah Bermasalah

Bagi sesebuah masjid atau surau, sistem pembesar suara yang digunakan tidaklah terlalu kompleks, malah penyelenggaraannya juga tidak terlalu sukar dan tidak memakan kos yang tinggi.

Secara matematik mudahnya, lagi besar sesuatu masjid atau surau itu, lagi mahallah sistem pembesar suara dan perbelanjaan untuk penyelenggaraannya. Pernahkah anda terfikir apakah "rahsia" di sebalik sistem pembesar suara di Masjidil Haram yang sentiasa berfungsi dengan baik dengan mengeluarkan bunyi yang cukup jelas?

Masjidil Haram yanng terletak di Mekah bukan sahaja salah satu daripada 3 tempat paling suci bagi orang Islam, tetapi juga antara masjid paling besar di dunia. Disinilah terletaknya Kaabah, iaitu kiblat bagi orang Islam.

Keluasannya adalah sekitar 99 ekar. Sebagai perbandingan perspektif, sekiranya sebuah padang bola berkuran 2 ekar, maka keluasan Masjidil Haram adalah lebih kurang 50 buah padang bola sepak. Ini bermakna, suara Imam dan Bilal mestilah boleh didengari di setiap pelusuk kawasan berukuran 99 ekar ini.

Sebagai lokasi solat bagi jutaan manusia beragama Islam, mungkin ramai yang tidak tahu bahawa rahsia di sebalik bunyi laungan Azan yang merdu dan memenuhi segenap pelusuk Mekah, adalah sistem bunyi dan pembesar suara yang dibangunkan oleh jurutera bunyi.

Sekiranya anda pernah ke masjid atau surau untuk solat mahupun mendengar kuliyah, mungkin anda pernah mengalami pengalaman sistem pembesar suara di masjid atau surau tersebut tiba-tiba rosak, tidak mengeluarkan bunyi, mengeluarkan bunyi yang terlalu kuat/perlahan ataupun mengeluarkan bunyi nyaring tanpa sebab.

Walau bagaimanapun, masalah sebegini tidak pernah timbul di Masjidil Haram. Rahsianya?

Pernah tidak anda perasan daripada video-video laungan Azan atau ceramah yang berlangsung dalam Masjidil Haram ini, mikrofon yang digunakan bukanlah mikrofon biasa yang kita lihat. Sebaliknya, ia mempunyai 3 cabang mikrofon.

Inilah rahsia pertama mengapa sistem pembesar suara di Masjidil Haram tidak pernah gagal. Setiap Imam yang mengimamkan solat, bilal yang melaungkan Azan dan Iqamah serta penceramah akan menggunakan mikrofon khas berwarna emas ini.

Ianya adalah mikrofon khas yang mempunyai 3 mikrofon berlainan padanya sebagai sandaran atau pengganti. Sekiranya mikrofon utama pada bahagian kanan menghadapi masalah, maka mikrofon kedua pada bahagian tengah akan berfungsi sebagai pengganti.

Sekiranya mikrofon utama dan kedua bermasalah, mikrofon ketiga pada bahagian kiri akan berfungsi sebagai pengganti. Kebarangkalian untuk ketiga-tiga mikrofon untuk rosak adalah terlalu tipis dan hampir mustahil, menjadikan sistem mikrofon yang digunakan tidak pernah gagal dan sentiasa berfungsi dengan baik pada setiap masa.

Bagi khutbah atau ceramah pula, terdapa mikrofon tambahan yang akan diletakkan di stand, sedia digunakan sekiranya ketiga-tiga mikrofon mempunyai sebarang masalah. Pada setiap masa, terdapat juruteknik berpengalaman akan ditugaskan bersiap sedia untuk menghadapi sebarang kemungkinan.

Ketika solat pula, terdapat mikrofon tambahan yang diletakkan pada 3 lokasi yang strategik. Ketika dalam posisi berdiri, terdapat 3 mikrofon yang diletakkan dan dilaraskan mengikut ketinggian Imam yang bertugas.

Seterusnya, terdapat 3 lagi mikrofon yang di;letakkan pada aras lutut Imam yang berfungsi ketika Imam rukuk dan duduk antara 2 sujud. Ketingiannya akan dilaras oleh juruteknik yang bertugas bergantung pada ketinggian Imam  bertugas agar suara yang optimum dapat dihasilkan.

Seterusnya, 3 mikrofon akan diletakkan berhampiran dengan lantai, berfungsi ketika Imam sujud dan duduk antara 2 sujud. Jika dikiira, terdapat 9 mikrofon kesemuanya yang diletakkan pada 3 lokasi strategik.

Setiap lokasi ini mempunyai 3 mikrofon iaitu mikrofon primer, sekunder dan tertier. Memandangkan video solat di Masjidil Haram ditayangka secara langsung di seluruh dunia, jadi adalah sangat kritikal untuk memastikan suara Imam dapat didengar dengan lantang dan jelas setiap masa.

Bagi memastikan setiap pelusuk Masjidil Haram dan kawasan sekitaranya mendengar suara Imam dan Bilal, ianya mempunyai sistem pemebesar suara terbesar di dunia. Dianggarkan 6000 unit pembesar suara digunapakai dan diiletakkan di tempat yang strategik.

Bagi memastikan sistem bunyi dan pembesar suara yang sangat besar dan kompleks ini sentiasa dalam keadaan baik, maka 50 orang jurutera bunyi yang dedikasi telah diamanahkan untuk memikul cabaran yang mencabar ini.

Mereka ini turut dibantu oleh juruteknik dan individu-individu sukarelawan untuk menyelenggara sistem ini. Begitulah unik dan sukarnya menyelenggaraan sistem pembesar suara di Masjidil Haram yang dipercayai tidak pernah gagal ini. Kosnya juga tentulah sangat mahal.

Bunyi yang dihasilkan oleh sistem pembesar suara ini mampu didengari dari jarak 9 km. Menariknya bunyi yang dihasilkan oleh sistem ini cukup jitu dan kalis angin, menyebabkan bunyinya cukup jelas daripada jauh sekalipun.


Apa Sebenarnya Pil Hijau Dalam Siri Netflix "The Queen's Gambit"?

Dalam siri Netflix terbaru iaitu The Queen's Gambit, watak utamanya iaitu Elizabeth Harmon atau Beth mempunyai bakat semulajadi dalam permainan catur dan juga dibantu oleh Mr. Shaibel yang merupakan orang yang pertama memperkenalkannya kepada permainan ini.

Namun, Beth juga banyak berhutang budi dalam setiap kemenangan yang dikecapi, kepada pil hijau yang diambilnya.

Disebabkan oleh kebergantungan Beth yang begitu dahsyat terhadap pil ini, pastinya ramai yang tertanya-tanya apakah sebenarnya pil magik ini?

Dalam siri ini, Beth pertama kali diberikan pil ini di rumah anak-anak yatim di mana dia membesar.

Di situ, kakitangan rumah anak yatim itu memanggilnya sebagai "vitamin", namun Beth dengan pantas ketagihan pil berkenaan.

Masalah kebergantungannya menjadi semakin parah apabila pil berkenaan diharamkan kepada rumah anak yatim untuk diberikan kepada anak-anak yatim.

Pil ini sebenarnya adalah pil penenang dan adalah tidak patut diberikan kepada anak-anak yatim yang mana sepatutnya dijaga pihak berkenaan.

Kesan yang dirasakan oleh Beth selepas mengambil pil tersebut sebelum tidur adalah dia dapat menjadi lebih fokus serta membayangkan bermain catur di siling bilik tidurnya, yang banyak membantu latihannya dan membuatkan dia sangat mahir walaupun di usia yang sangat muda.

Walau bagaimanapun, ubatan itu muncul semula dalam siri itu apabila ibu angkat Beth diketahui mempunyai preskripsi sendiri, dan Beth sekali lagi menjadi bergantung kepada pil hijau itu.

Pada ketika ini, diketahui bahawa pil hijau ini dikenali sebagai "Xanzolam", yang mana bukanlah nama ubat sebenar.

Namun, ia kelihatan serupa dan kesannya adalah sama dengan ubat sebenar yang popular pada tahun 1960-an, zaman di mana siri ini dihasilkan.

Jawapannya adalah ya. Pil ini mirip dengan librium atau chlordiazepoxide, sejenis ubat penenang benzodiazepine yang dipaketkan dalam kapsul hijau yang serupa dengan Xanzolam dalam The Queen's Gambit.

Setelah dipatenkan pada tahun 1958 dan ubat ini pertama kali diperkenalkan pada tahun 1960-an sebagai rawatan untuk kegelisahan atau insomnia dan sering digunakan untuk membantu menangani gejala yang berkaitan dengan alkohol atau dadah.

Ia mula digunakan secara meluas sehingga menjadi keterlaluan pada pertengahan tahun 1970-an, membuatkan Pentadbiran Penguatkuasaan Dadah (DEA) menerapkan peraturan yang lebih ketat ke atas Librium kerana kelebihan preskripsi dan potensi penyalahgunaan yang tinggi.

Ubat penenang ini dilaporkan banyak dipasarkan kepada wanita muda dan suri rumah yang sihat secara fizikal tetapi bergelut secara mental, mungkin disebabkan oleh rasa tidak puas hati dengan kedudukan mereka di pertengahan abad ke-20 di Amerika Syarikat.

Dalam The Queen's Gambit, pil ini kelihatan membantu Beth fokus ketika dia mengajar diri sendiri skil-skil catur yang baharu dan juga memberi rasa "ketenangan" kepada ibu angkat Beth.

Namun dalam satu adegan yang sangat mengejutkan, Beth dilihatkan pengsan dipercayai overdose setelah memakan pil berkenaan dalam jumlah yang banyak.

Tingkah laku ini mungkin selari dengan overdose librium, yang dapat dilihat dalam pelbagai gejala termasuk berpeluh dan menggigil, gegaran otot, demam, kesukaran bernafas, ruam, degupan jantung yang tidak teratur dan sawan.


Kisah Program Vaksin Denggi Yang Gagal di Filipina

Kita di Malaysia ketika ini sedang mengorak langkah berani, bakal memperkenalkan program pemvaksinan Covid-19 yang dijangka bermula tahun 2021.

Walaupun masih banyak tanda tanya berkaitan vaksin yang bakal digunakan itu sendiri, situasi yang mendesak seperti apa yang kita lalui sekarang berkemungkinan besar memaksa kerajaan Malaysia melakukan keputusan segera; bagi membolehkan hidup kita kembali seperti sedia kala secepat mungkin.

Namun dalam masa yang sama, kita perlulah mengingatkan diri kita serta mempelajari risiko yang wujud, dalam usaha menjalankan program pemvaksinan seluruh negara.

Negara jiran kita, Filipina telah membayar harga yang cukup tinggi angkara ketiadaan kajian yang lengkap berkaitan vaksin; sehinggakan ratusan nyawa hilang begitu saja.

Pada bulan Oktober tahun 2015, kerajaan Filipina yang ketika itu di bawah pemerintahan Presiden Benigno Aquino III dengan bangga mengisytiharkan persetujuan yang telah mereka capai bersama syarikat pengeluar vaksin Sanofi dari Perancis; untuk menjalankan program pemvaksinan demam denggi di seluruh negara.

Mexico menjadi negara pertama memperkenalkan suntikan itu yang dikenali dengan nama Dengvaxia kepada orang ramai, dilancarkan pada Disember 2015.

Kerajaan Mexico melancarkan program suntikan kepada individu berusia 9 ke 45 tahun yang duduk di dalam kawasan-kawasan yang disahkan berlaku endemik denggi, memerlukan setiap individu yang terpilih mendapatkan 3 dos dalam tempoh 12 bulan.

Hasrat Filipina untuk menangani masalah denggi amat murni, jadi Aquino mencapai persetujuan untuk mendapatkan 3 juta dos Dengvaxia yang menjadi vaksin pertama dunia diluluskan untuk melawan penyakit denggi.

Selepas kerajaan Filipina melalui kementerian kesihatan mereka meluluskan penggunaaan Dengvaxia, kerajaan pusat Filipina meluluskan pembelian berjumlah P3.5 billion (sekitar RM297 juta) dan kelihatan tergesa-gesa memulakan program vaksinasi pada bulan April 2016.

Tindakan ini mendapat kritikan banyak pihak yang mahu kerajaan Filipina supaya menjalankan kajian lebih mendalam di peringkat kebangsaan, sebelum terus menyuntik vaksin kepada fokus sasaran program itu - pelajar-pelajar berusia 9 tahun ke atas.

Bagaimanapun kritikan serta pandangan ini tidak diendahkan dan program itu berjalan - sebelum satu pengumuman yang menggemparkan, dibuat oleh pengeluar vaksin itu sendiri.

Dalam tempoh beberapa bulan daripada bulan April bermulanya program, sehinggalah ke bulan November tahun 2017- sudah hampir ratusan ribu pelajar di wilayah Luzon, Calabarzon dan NCR selamat disuntik dengan vaksin keluaran Sanofi.

Pada 29 November 2017, Sanofi mengeluarkan kenyataan yang menggemparkan, mengakui bahawa vaksin yang telah disahkan selamat untuk kegunaan - rupa-rupanya membawa risiko besar kepada individu penerima vaksin! (pautan PDF)

Berdasarkan kepada rekod kajian yang diperolehi selama 6 tahun sebelum itu, Dengvaxia mampu memperkuatkan mereka yang pernah diserang denggi namun bagi mereka yang tidak pernah - sekiranya mereka diserang denggi, kesan jangkitan itu akan naik berlipat kali ganda disebabkan oleh vaksin itu sendiri.

Dengan kenyataan itu, Sanofi direkodkan mengemukakan perubahan pada tatacara penggunaan vaksin itu supaya hanya disuntik kepada mereka yang pernah menghidap demam denggi.

Ketika pengumuman itu dibuat, Filipina menjadi negara Asia pertama melulus dan menjalankan program berasaskan Dengvaxia. Kerajaan negara Asia Tenggara lain seperti Indonesia, Thailand dan Singapura pula hanya bertindak meluluskan jualan di farmasi.

Pengumuman Sanofi itu memberi tamparan besar kepada kerajaan Filipina memaksa kedua-dua pihak kembali berbincang bagi menangani ketelanjuran yang telah berlaku.

Bagi pihak yang sebelum itu mendesak supaya kerajaan Filipina menangguhkan terlebih dahulu rancangan itu, mereka hanya boleh katakan 'I told you so.'

Kerajaan Filipina membeli 3 juta dos membolehkan lebih 1 juta pelajar berusia 9 tahun ke atas disuntik dan jumlah itu membawa risiko yang sangat besar, sekiranya ada di antara mereka dijangkiti denggi.

Kematian pertama dikaitkan dengan Dengvaxia melibatkan seorang pelajar berusia 11 tahun, yang meninggal dunia pada 11 April 2016 selepas disuntik pada 31 Mac. Bagaimanapun bedah siasat melaporkan punca kematian kanak-kanak itu adalah sakit jantung, bukan disebabkan suntikan vaksin tersebut.

Berlaku percanggahan antara laporan perubatan dengan kisah keluarga remaja itu.

Remaja itu, menurut keluarganya mula mengalami demam panas dan cirit-birit 3 hari selepas diimunisasi sebelum situasinya bertambah teruk. Dia mula sukar bernafas sebelum diagnosis mengenalpasti remaja itu mengalami pneumonia dan kegagalan fungsi jantung.

Walaupun laporan rasmi tidak menyalahkan vaksin itu sebagai penyebab kematian, apa yang jelas di seluruh negara Filipina ada sekitar 1 juta penerima vaksin, dengan anggaran 100,000 daripada kumpulan ini belum pernah diserang denggi.

Kisah-kisah kematian melibatkan pelajar sekolah yang telah menerima Dengvaxia mula kerap dilaporkan mengakibatkan pihak kerajaan Filipina serta Sanofi, terpaksa berhadapan dengan bermacam persoalan.

Apa yang menyebabkan situasi jadi hangat - kedua-dua pihak tidak mengakui kematian yang berlaku ada kaitan dengan suntikan yang pelajar-pelajar ini telah terima.

Hasil autopsi yang dilakukan oleh Ketua Makmal Bahagian Peguam Awam Filipina, Dr. Erwin Erfe ke atas 156 orang (setakat artikel ini ditulis) kanak-kanak dan remaja yang disuntik dengan Dengvaxia menemui bukti kukuh bahawa vaksin itu adalah penyebab kematian mereka.

Erfe mendapati wujud persamaan simptom kematian melibatkan kesemua subjek - pendarahan dalaman khasnya pada bahagian otak dan paru-paru serta majoriti organ mengalami radang.

Tempoh kematian setiap mangsa pula berbeza-beza, bergantung kepada tahap imunisasi remaja itu sendiri; ada yang meninggal tidak lama selepas disuntik dan ada juga yang hanya mula menampakkan simptom selepas beberapa bulan atau setahun lamanya.

Apa yang menakutkan bagi mereka yang disuntik, Erfe berdasarkan kajiannya menganggarkan mangsa yang disuntik akan meninggal dunia paling lewat 3 tahun daripada tarikh akhir dia disuntik.

Dianggarkan lebih 600 orang pelajar, majoritinya datang dari keluarga susah yang tiada akses mudah kepada sistem kesihatan selepas jangkitan telah meninggal dunia. Angka sebenarnya masih belum kita tahu kerana kes ini masih dalam siasatan.

Pada 16 Oktober 2020, mahkamah tinggi Filipina mengeluarkan keputusan membenarkan petisyen pihak Badan Guaman Awam untuk menyatukan semua kes berkaitan Dengvaxia.

Mereka yang terlibat antaranya bekas Presiden Filipina, Benigno Aquino III, beberapa orang bekas pegawai kerajaan serta wakil syarikat Sanofi sedang didakwa di mahkamah akibat tindakan tergesa-gesa mereka mewujudkan kerjasama serta beberapa tuduhan pecah amanah yang berlaku, semasa transaksi dijalankan.

Bagi mereka, mereka percaya masalah denggi di Filipina adalah sangat membimbangkan jadi keputusan mereka untuk mempercepatkan urusniaga itu adalah demi keselamatan orang ramai juga.

Apa yang jelas, disebabkan oleh kontroversi ini golongan ibu bapa yang memvaksinkan anak mereka di Filipina semakin menurun, atas kebimbangan yang melanda. Peratusan kanak-kanak yang di vaksinasi menurun hanya kepada 66% daripada jumlah keseluruhan yang ada.

Lebih membimbangkan, sentimen kurang percaya kepada langkah kerajaan ini bakal menghantui masyarakat Filipina sekali lagi - apabila program vaksinasi Covid-19 di negara mereka bakal bermula.

A Crisis of Confidence: The Case of Dengvaxia in the Philippines